i Ymchwiliad y Pwyllgor Plant a Phobl Ifanc i Fabwysiadu\nMae’r ddogfen hon yn cyflwyno ymateb y Llywodraeth i’r adroddiad a’r argymhellion a gyhoeddodd Pwyllgor Plant a Phobl Ifanc y Cynulliad Cenedlaethol ar 8 Tachwedd, yn dilyn ei Ymchwiliad i Fabwysiadu.\nYm mis Chwefror 2011, cyhoeddodd Llywodraeth Cymru Gwasanaethau Cymdeithasol Cynaliadwy: Fframwaith Gweithredu. Dywed bod modd cyflenwi rhai gwasanaethau yn fwy effeithiol yn genedlaethol, ac roeddem eisiau arloesi gyda’r dull hwn drwy archwilio cylch gwaith a swyddogaethau Gwasanaeth Mabwysiadu Cenedlaethol ar y cyd â rhanddeiliaid.\nO’r cychwyn cyntaf, rydym wedi pwysleisio bod angen diwygio gwasanaethau mabwysiadu yn sylweddol er mwyn cyflwyno gwelliannau i atal unrhyw oedi ac ailadrodd diangen sydd, fel y gwyddom, yn cael cymaint o effaith negyddol ar ein plant sy’n derbyn gofal. Mae’n rhaid i awdurdodau lleol weithredu’n gynt, yn fwy effeithiol ac effeithlon er mwyn chwilio am gartref parhaol i’r plant na allant ddychwelyd at eu teuluoedd er eu lles nhw, er mwyn gwella’r ffordd yr hyrwyddir mabwysiadau a chynyddu’r gronfa o fabwysiadwyr.\nMae angen gwasanaeth â mwy o ffocws a chysondeb er mwyn mynd i’r afael â’r niferoedd isel sy’n mabwysiadu yn ogystal â natur hynod arbenigol a chymhleth y gwasanaethau mabwysiadu, a effeithir hefyd gan yr Adolygiad Cyfiawnder Teuluol sydd heb ei ddatganoli. Mae Llywodraeth Cymru yn credu y byddai Gwasanaeth Mabwysiadu Cenedlaethol yn arwain at fanteision mawr, gan greu carfan o weithwyr arbenigol a fydd yn gwella ansawdd ac effeithiolrwydd y broses asesu, a sicrhau tegwch o ran trefniadau mabwysiadu.\nWrth dderbyn y rhan fwyaf o’r argymhellion, rwy’n falch o allu dweud bod y gwaith o weithredu llawer o’r argymhellion yn mynd rhagddo eisoes, gyda llywodraeth leol wrthi’n datblygu model gweithredol ar gyfer y Gwasanaeth Mabwysiadu Cenedlaethol.\nI gloi, hoffwn ddiolch i’r Pwyllgor ar ran Llywodraeth Cymru am ei archwiliad ardderchog, sy’n crisialu ein canfyddiadau ac a fydd yn ein helpu i ganolbwyntio ar y newidiadau mawr fydd eu hangen i atal plant rhag cael eu gadael mewn gofal. Mae cynnydd pwysig yn digwydd trwy gyfraniad y Grwp Cynghori Arbenigol ar Fabwysiadu.\nIsod, ceir ymateb manwl i’r 16 o argymhellion a’r camau gweithredu manwl a nodwyd gan y Pwyllgor.\nArgymhelliad 1 – Gwasanaeth Mabwysiadu Cenedlaethol\nDylid cryfhau rôl cyflenwi gwasanaeth uniongyrchol y Gwasanaeth Mabwysiadu Cenedlaethol yn sylweddol o’r hyn sydd wedi’i nodi ar hyn o bryd yn nogfen ymgynghorol Bil Gwasanaethau\nCymdeithasol (Cymru). Dylai fod gan y Gwasanaeth rôl gyflenwi ganolog a dylai gyflogi staff i weithio ar amrywiaeth o drefniadau mabwysiadu. Ni ddylai fod ‘yn eiddo i’r awdurdodau lleol’ fel y nodir yn y cynigion presennol. Dylai’r rôl arweiniol o fewn y Gwasanaeth fod yn uwch rôl annibynnol, yn adrodd i fwrdd\namlasiantaethol, ac yn atebol yn y pen draw i’r Gweinidog perthnasol yn Llywodraeth Cymru.\nRwy’n derbyn yr argymhelliad hwn mewn egwyddor. Ym mis Mawrth eleni, cyflwynais gynlluniau amlinellol drafft ar gyfer Gwasanaeth Mabwysiadu Cenedlaethol fel rhan o’r ymgynghoriad ar y Bil Gwasanaethau Cymdeithasol (Cymru), ac wrth reswm, rwy’n cytuno bod angen cryfhau’r gwaith hwnnw’n sylweddol. Yn wir, bu datblygiadau a chynnydd sylweddol ers hynny, a chyfeiriais at lawer ohonynt yn fy sesiwn dystiolaeth i’r Pwyllgor ym mis Gorffennaf.\nRwy’n cytuno’n llwyr â’r Pwyllgor bod angen “newid y ffordd y mae gwasanaethau‘n cael eu darparu yn sylweddol iawn”. Mae cynllunio sefydlogrwydd a gwella cyfleoedd a dewisiadau bywyd i blant a phobl ifanc yn flaenoriaeth ganolog i’r Llywodraeth hon. Mae’r trefniadau fel ag y maent ar hyn o bryd yn gyfyngedig o ran y dewis a’r cyfle sydd ar gael i lawer o blant fwynhau dyfodol sefydlog a chariadus.\nCredwn mai’r ffordd orau o sicrhau’r agenda uchelgeisiol hon i newid pethau er lles plant, yw trwy weithio mewn partneriaeth gadarn a chydweithredu effeithiol ag awdurdodau lleol, y sector annibynnol a gwirfoddol; darparu gwasanaethau o safon yn gyson sy’n gwerthfawrogi ac yn manteisio i’r eithaf ar gydweithredu, gan adeiladu ar y profiadau cyfredol o arferion rhagorol y mae’ch adroddiad yn cyfeirio atynt. Fel yr wyf wedi datgan yn glir, rwy’n disgwyl i’m swyddogion, Cymdeithas Llywodraeth Leol Cymru, Asiantaethau Mabwysiadu, y sector gwirfoddol a’r holl system cyfiawnder teuluol gan gynnwys y rhai o’r Gwasanaeth Cynghori a Chynorthwyo Llys i Blant a Theuluoedd – Cymru, gydweithio i ddatblygu fframwaith gweithredu ar gyfer ein Gwasanaeth Mabwysiadu Cenedlaethol. Byddaf yn dwyn i gyfrif unrhyw un o’r cyfranwyr allweddol hyn sy’n methu cydweithio i sefydlu ein model Cenedlaethol.\nFel yr amlinellais i’r Pwyllgor wrth gyflwyno tystiolaeth ym mis Gorffennaf – rwy’n cytuno y dylai uwch swyddog arwain y Gwasanaeth Mabwysiadu Cenedlaethol, gyda’r rhyddid i wneud penderfyniadau annibynnol a sicrhau bod gwelliannau parhaus a chyson yn cael eu cyflwyno ar hyd a lled Cymru. Mae’n bwysig mai’r awdurdodau lleol ddylai fod yn gyfrifol am hyn o hyd er mwyn cynnal cysylltiadau lleol pwysig, a gwybodaeth am y plentyn, sy’n elfennau hollbwysig o wasanaethau mabwysiadu. Mae’n bwysig nad ydym yn datgysylltu mabwysiadu a dewisiadau eraill sy’n sicrhau sefydlogrwydd a ddylai fod yn rhan o ystyriaethau awdurdodau lleol ar gyfer pob plentyn sy’n derbyn gofal, fel eu rhiant corfforaethol. Mae’n rhaid i’r gwasanaeth newydd fynd i’r afael â phryderon cyfredol, ond heb golli cryfderau’r system bresennol – sicrhau newididau heb greu anfantais.\nBydd pwerau newydd yn y Bil Gwasanaethau Cymdeithasol a Lles (Cymru) yn galluogi Llywodraeth Cymru i gyfarwyddo awdurdodau lleol i gyflawni swyddogaethau mabwysiadu mewn ffordd benodol, i ddod ynghyd i greu Gwasanaeth Mabwysiadu Cenedlaethol, er mwyn mynd i’r afael â’r anghysondebau cyfredol wrth ddarparu gwasanaeth.\nRhaid i Wasanaeth Mabwysiadu Cenedlaethol sicrhau darpariaeth gyson o Fôn i Fynwy, gydag atebolrwydd clir a chysylltiadau lleol fel bod asiantaethau mabwysiadu unigol yn gallu canolbwyntio ar eu meysydd arbenigol wrth gynllunio sefydlogrwydd i blant, gan gynnwys: trefniadau lleoliad; paratoi a chynnal cynllun mabwysiadu; ac adeiladu ar yr arbenigedd sy’n ofynnol gan lysoedd ar gyfer adroddiadau ac asesiadaui plant, wrth wneud cais am orchymyn lleoli/mabwysiadu.\nBydd y Gwasanaeth Cenedlaethol yn canolbwyntio ar y mabwysiadwr, yn darparu fframwaith ar gyfer cymeradwyo mabwysiadu, sefydlu canolfan adnoddau, yn rhoi pwyslais amlwg ar wella, yn gwella effeithiolrwydd, cysondeb ac ansawdd y broses asesu.\nNod ac amcan y Gwasanaeth Mabwysiadu Cenedlaethol yw sicrhau rhagoriaeth ar gyfer mabwysiadu trwy sicrhau lleoliadau teulu o’r radd flaenaf, am oes, i blant sy’n derbyn gofal y byddai mabwysiadu o’r budd pennaf iddynt.\nNid wyf yn diystyru argymhelliad y Pwyllgor am wasanaeth mwy annibynnol, ond byddai trefniant o’r fath yn golygu dileu gwasanaethau mabwysiadu y 22 o asiantaethau mabwysiadu awdurdod lleol yng Nghymru; a byddai’n rhaid i’r gwasanaeth newydd gofrestru fel asiantaeth fabwysiadu er ei fwyn ei hun. Er bod hyn yn bosibl, mae perygl sylweddol o gael gwasanaethau digyswllt a all fod yn niweidiol i’r lefel ddarpariaeth bresennol.\nGan hynny, rwyf wedi penderfynu bwrw ymlaen â’r hyn a ddywedais yn y dystiolaeth i’r Pwyllgor, sef gweithio gydag awdurdodau lleol, y sector annibynnol a gwirfoddol; trwy bartneriaeth a chydweithredu effeithiol a chryf ac ystyried y model gweithredol sydd wrthi’n cael ei ddatblygu gan Gymdeithas Cyfarwyddwyr Gwasanaethau Cymdeithasol a Chymdeithas Llywodraeth Leol Cymru, ac rwy’n edrych ymlaen at ei dderbyn y flwyddyn newydd. Yna, byddaf yn hysbysu Cynulliad Cenedlaethol Cymru am fy mhenderfyniad.\nYn y Flwyddyn Newydd, byddaf yn ystyried pa mor ymarferol yw’r model hwn. Os nad wyf yn gwbl fodlon y bydd y model arfaethedig yn galluogi’r Gwasanaeth Mabwysiadu Cenedlaethol i fynd i’r afael â’r anghysondebau cyfredol wrth ddarparu gwasanaethau, byddaf yn cyfarwyddo awdurdodau lleol i wneud hynny mewn ffordd wahanol, yn unol â’r pwerau newydd yn y Bil Gwasanaethau Cymdeithasol a Lles (Cymru).\nGoblygiadau ariannol: Dim. Bydd unrhyw gostau ychwanegol yn cael eu tynnu o gyllidebau rhaglenni cyfredol.\nArgymhelliad 2 - Cynllunio sefydlogrwydd i blant\nDylai Llywodraeth Cymru weithio gyda CLlLC i sefydlu partneriaeth sector gwirfoddol beilot mewn un awdurdod lleol yng Nghymru (ar batrwm y bartneriaeth rhwng Coram a Chyngor Harrow) lle mae mudiad gwirfoddol yn gweithio ochr yn ochr ag awdurdod lleol ac yn ymwneud yn gynnar â’r gwaith cynllunio gofal gyda’r nod o wella’r penderfyniadau rheoli gofal a wneir.\nRwy’n derbyn yr argymhelliad hwn mewn egwyddor. Rwyf wedi datgan yn glir mai’r ffordd orau o sicrhau’r agenda uchelgeisiol hon i newid pethau er lles plant, yw trwy bartneriaeth a chydweithredu effeithiol ag awdurdodau lleol, y sector annibynnol ac rwy’n croesawu cyfraniad y sector gwirfoddol i’r agenda bwysig hon. Ac er na fyddai cytundeb o’r fath rhwng awdurdod lleol a’r sector gwirfoddol yn fater i Lywodraeth Cymru, byddai gennyf gryn ddiddordeb mewn unrhyw gasgliadau ac adroddiad dilynol.\nGweithredu Manwl: Cynllunio sefydlogrwydd i blant\n- dylai Llywodraeth Cymru ei gwneud yn ofynnol i awdurdodau lleol fod â systemau cadarn ar waith i gynllunio sefydlogrwydd a’r rheiny’n gorfodi uwch reolwyr ac aelodau’r awdurdod lleol i graffu ar gynnydd a’i fonitro yn erbyn cynlluniau unigol.\n– tra bydd y dangosydd perfformiad cyfredol ynglŷn â chynllunio sefydlogrwydd yn parhau mewn grym, dylai Llywodraeth Cymru ei gwneud yn ofynnol i awdurdodau lleol ddarparu esboniad yn amlinellu’r rhesymau am unrhyw amrywiadau yn nharged y dangosydd perfformiad pan gaiff y dangosyddion eu cyhoeddi.\nMae Llywodraeth Cymru, mewn partneriaeth â Chymdeithas Llywodraeth Leol Cymru a Chymdeithas Cyfarwyddwyr Gwasanaethau Cymdeithasol, yn gosod targedau perfformio i annog gwelliant parhaus. Anogir awdurdodau lleol i wella eu perfformiad, mesur eu hunain o gymharu ag awdurdodau eraill Cymru a cheisio\ncyflawni gwelliannau realistig o fewn amser penodol. Yn y modd hwn, bu gwelliannau sylweddol o ran y targed cynllunio sefydlogrwydd dros y 10 mlynedd diwethaf, gyda chynllun lleoli ar waith erbyn yr ail adolygiad mewn dros 80% o achosion gan y rhan fwyaf o awdurdodau lleol.\nEr hynny, mae lle i wella eto, yn enwedig o ran ansawdd y cynlluniau sefydlogrwydd. Roedd archwiliadau mabwysiadu a chynllunio sefydlogrwydd a gynhaliwyd rhwng 2009 a 2011 yn dangos nad yw cynllunio sefydlogrwydd o ansawdd da ar waith yn llawn ledled Cymru. Mae Arolygiaeth Gofal a Gwasanaethau Cymdeithasol Cymru yn gwerthuso perfformiad awdurdodau lleol fel rhan o adolygiad a gwerthusiad blynyddol o adroddiadau perfformiad. Mae’r adroddiadau’n cyflwyno’r meysydd cynnydd allweddol a’r meysydd ar gyfer gwella yn adrannau gwasanaethau cymdeithasol awdurdodau lleol ar gyfer y flwyddyn honno; a gwerthusir cynllunio mabwysiadu a sefydlogrwydd yn erbyn dangosyddion perfformiad cyfredol. Mae’r adroddiadau Adolygiad Perfformiad Blynyddol ar gyfer 2011-12, wedi’u cyhoeddi ar wefan AGGCC.\nGweithredu Manwl: Cynllunio cyfamserol – dylai Llywodraeth Cymru sefydlu adolygiad am gyfnod cyfyngedig, yn gweithio gyda’r rhanddeiliaid allweddol, i nodi’r rhwystrau rhag cynllunio cyfamserol ar hyn o bryd ac yn cyflwyno strategaeth i’w datrys. Dylai’r adolygiad hefyd nodi unrhyw faterion cyfreithiol y mae angen eu hegluro\nDiddorol oedd darllen tystiolaeth y Pwyllgor, fel y nodwyd, rwyf wedi datgan fy mod i’n amheus o’r ffaith y gallai cynllunio o’r fath arwain at siomi’r rhai sy’n ceisio mabwysiadu, oherwydd gall llysoedd benderfynu dychwelyd y plentyn at ei rieni biolegol yn y pen draw. Fel yn y rhan fwyaf o amgylchiadau, caiff plant eu symud o ofalwyr maeth i rieni sy’n mabwysiadu unwaith y penderfyna’r llysoedd y dylai’r plentyn gael ei fabwysiadu.\nBydd y Grŵp Cynghori Arbenigol ar Fabwysiadu yn ystyried y mater hwn a dylai roi cyngor penodol o ran a ddylid mynd i’r afael â hyn, ac o dan ba amgylchiadau. Os yw’r dystiolaeth yn cyflwyno achos clir dros gynyddu darpariaethau yng Nghymru, byddaf yn mynd ati i gyflwyno hyn yn Niwygiadau ail gam Bil Gwasanaethau Cymdeithasol a Lles (Cymru).\nGweithredu manwl: Materion ariannol\n- dylai Llywodraeth Cymru weithio gyda CLlLC i gynorthwyo awdurdodau lleol i adolygu strwythur eu cyllidebau mabwysiadu a maethu a chanfod unrhyw effaith bosibl a gaiff y rhain o ran sicrhau sefydlogrwydd amserol i blant.\n- dylai Llywodraeth Cymru, gan weithio gyda CLlLC, gomisiynu adolygiad o gostau llawn darparu gwasanaethau mabwysiadu mewn awdurdodau lleol gyda golwg ar nodi cyllidebau y byddai modd, yn y tymor canolig, eu defnyddio i ariannu Gwasanaeth Mabwysiadu Cenedlaethol yn gynaliadwy.\n– dylai Llywodraeth Cymru alluogi awdurdodau lleol i gyflwyno tâl am fabwysiadu gan lysriant.\nSicrhawyd seiliau rhaglen newidiadau Gwasanaethau Cymdeithasol Cynaliadwy drwy ddiogelu’r cyllidebau gwasanaethau cymdeithasol a buddsoddiad o £32 miliwn a mwy dros y tair blynedd nesaf. Byddwn yn parhau i weithio gyda llywodraeth leol er mwyn cyflawni swyddogaethau ac ymgorffori datblygiadau o fewn yr adnoddau presennol.\nBydd y Gwasanaeth Mabwysiadu Cenedlaethol yn elwa ar lywodraethu ariannol effeithiol, a bydd datblygu cyllidebau cyfun a chysylltiad rhwng cyllidebau yn arwain at ddulliau craffach o weithio ac arbedion tymor hir.\nNodais gam gweithredu diweddarach eich Adroddiad y dylai Llywodraeth Cymru ystyried y ffordd orau o symud gwaith ynglŷn â mabwysiadu gan lysrieni ymlaen, yng\nnghyd-destun creu Gwasanaeth Mabwysiadu Cenedlaethol. Bydd y Grŵp Cynghori Arbenigol ar Fabwysiadu yn ystyried mabwysiadu gan lysrieni a mabwysiadu mewnwladol yng nghyd-destun datblygu’r Gwasanaeth Mabwysiadu Cenedlaethol. Bydd y model gweithredol sydd wrthi’n cael ei ddatblygu gan Gymdeithas Cyfarwyddwyr Gwasanaethau Cymdeithasol a Chymdeithas Llywodraeth Leol Cymru hefyd yn cyfrannu at yr ystyriaeth hon.\nArgymhelliad 3 - Ymholiadau cychwynnol am fabwysiadu\nDylai’r Gwasanaeth Mabwysiadu Cenedlaethol fod yn bwynt cyswllt cyntaf i ymholiadau am fabwysiadu yn cynnwys bod â chyfrifoldeb am ddarparu (neu gomisiynu) llinell gymorth ar y ffôn a gwefan gyda’r nod o ddenu darpar fabwysiadwyr.\nRwy’n derbyn yr argymhelliad hwn. Bydd y Gwasanaeth Mabwysiadu Cenedlaethol yn sicrhau cysylltiad cyson i holl ddarpar fabwysiadwyr. Bydd y gwasanaeth newydd yn cynnig canolfan adnoddau, yn darparu gwybodaeth, cyngor a chyfeirbwyntiau i ddarpar fabwysiadwyr. Bydd yn cynnwys ymgyrch recriwtio a chodi ymwybyddiaeth genedlaethol a datblygu pecynnau cymorth ac adnoddau safonedig i gefnogi’r broses fabwysiadu. Bydd potensial i gynnal gwefan porth cenedlaethol gyda dolenni i’r Cynghorau a’r sector gwirfoddol. Byddai’r ganolfan yn mabwysiadu swyddogaeth ddeuol fel brand ‘mabwysiadu’ i Gymru. Fel y nodwyd ynghynt, bydd Gwasanaeth Mabwysiadu Cenedlaethol yn darparu ffocws clir ar wella, gan sicrhau effeithlonrwydd a chysondeb, gyda’r gallu i oruchwylio datblygiadau polisi a gweithdrefnau cenedlaethol.\nGweithredoedd manwl: Ymgyrchoedd hysbysebu\n– dylai’r Gwasanaeth Mabwysiadu Cenedlaethol weithio gyda rhanddeiliaid allweddol i ddatblygu ymgyrch hysbysebu genedlaethol. Dylai hynny gynnwys strategaethau penodol i dargedu mabwysiadwyr ar gyfer ‘plant anodd eu lleoli’.\n– dylai’r Gwasanaeth Mabwysiadu Cenedlaethol ddatblygu (ar y cyd â mabwysiadwyr profiadol) ystod o ddeunyddiau addas wedi’u hanelu at ddarpar fabwysiadwyr, i gefnogi ymgyrch hysbysebu genedlaethol.\nCyfeiriaf y Pwyllgor at yr ymateb a roddwyd uchod wrth ymateb i argymhelliad 3.\nArgymhelliad 4 – Asesu\nDylai’r Gwasanaeth Mabwysiadu Cenedlaethol fod yn gyfrifol am asesu darpar fabwysiadwyr, gan gyflawni hyn drwy staff rhanbarthol sy’n cael eu cyflogi gan y Gwasanaeth.\nRwy’n derbyn yr argymhelliad hwn. Mae Cymdeithas Cyfarwyddwyr Gwasanaethau Cymdeithasol a Chymdeithas Llywodraeth Leol Cymru wrthi’n datblygu model gweithredol ar gyfer darparu Gwasanaeth Mabwysiadu Cenedlaethol ledled Cymru. Mae’r gwasanaethau cyfredol sydd dan ystyriaeth i’w cyflenwi dan fantell y Gwasanaeth Mabwysiadu Cenedlaethol yn cynnwys:\n· Man cyswllt rhanbarthol i ddarpar fabwysiadwyr\n· Comisiynu/cyflawni gwaith recriwtio i ategu ymgyrchoedd cenedlaethol\nCyflawni asesiadau o ddarpar fabwysiadwyr\nCyfleoedd hyfforddi ôl-gymeradwyo\nCymorth i fabwysiadwr drefnu a mynychu apwyntiadau meddygol, darpariaeth addysg, ymgysylltu â gwasanaethau cymorth a therapiwtig fel Gwasanaethau Iechyd Meddwl Plant a’r Glasoed\nCymorth gydag adolygiadau gweithwyr cymdeithasol\nCymorth ôl-leoliad (materion cyswllt, cefnogi trefniadau bocs llythyrau, cyswllt uniongyrchol ac ati).\nGwasanaethau a chymorth ôl-mabwysiadu\nCwnsela cofnodion geni\nArgymhelliad 5 – Hyfforddi a pharatoi mabwysiadwyr\nY Gwasanaeth Mabwysiadu Cenedlaethol ddylai fod yn gyfrifol am hyfforddi a pharatoi mabwysiadwyr, a dylai’r gwaith hwn gael ei wneud gan staff rhanbarthol sy’n cael eu cyflogi gan y Gwasanaeth. Mewn cydweithrediad â rhanddeiliaid allweddol, yn cynnwys rhieni sydd wedi mabwysiadu, dylai’r Gwasanaeth adolygu’r trefniadau presennol ar draws Cymru i ddatblygu rhaglen gynhwysfawr sy’n adeiladu ar arferion da cyfredol.\nRwy’n derbyn yr argymhelliad. Cyfeiriaf y Pwyllgor at yr ymateb i argymhelliad 4.\nArgymhelliad 6 – Paru\nDylai Llywodraeth Cymru sefydlu Cofrestr Fabwysiadu Genedlaethol i Gymru a dylai pob darpar fabwysiadwr a phlentyn sydd â chynllun mabwysiadu gael eu rhoi ar y gofrestr ar unwaith fel eu bod ar gael i’w paru.\nRwy’n derbyn yr argymhelliad hwn. Rwyf eisoes wedi sicrhau cytundeb gan Gymdeithas Mabwysiadu a Maethu Prydain sy’n gyfrifol am Gofrestr Mabwysiadu Cymru a Lloegr i baru darpar fabwysiadwyr a phlant ledled Cymru, ar wahân i ddulliau paru eraill.\nByddaf yn sicrhau y bydd unrhyw Gofrestr Fabwysiadu newydd ar gyfer Cymru yn cynnwys rhestr lawn a chynhwysfawr o blant, pobl ifanc a darpar fabwysiadwyr sy’n disgwyl cael eu paru, gan awdurdodau lleol ac asiantaethau gwirfoddol. Er mwyn osgoi unrhyw oblygiadau anfwriadol, byddaf hefyd yn sicrhau ein bod yn cadw cysylltiadau diffiniedig â chofrestri eraill sydd ar waith ledled y DU er mwyn sicrhau nad ydym yn lleihau’r gronfa o fabwysiadwyr i blant yng Nghymru.\n- dylai’r Gwasanaeth Mabwysiadu Cenedlaethol weithio gyda rhanddeiliaid allweddol gyda golwg ar gynyddu’r gronfa o ddarpar fabwysiadwyr i ‘blant anodd eu lleoli’, gan ystyried sut y gellid gwella’r recriwtio ac edrych hefyd ar faterion yn ymwneud â chymorth ymarferol ychwanegol y gellid ei ddarparu\nCyfeiriaf y Pwyllgor at yr ymateb i argymhelliad 1.\nGweithredu Manwl: Cymorth paratoi i blant\n- dylai gofalwyr maeth gael hyfforddiant gorfodol ar ‘gynorthwyo plant i symud ymlaen i gael eu mabwysiadu’. Dylai unrhyw anghenion penodol gan ofalwyr maeth am gymorth gael eu nodi pan wneir y penderfyniad i leoli’r plentyn gyda nhw ar leoliad mabwysiadol. Dylai Llywodraeth Cymru weithio gyda CLlLC i sicrhau bod hyn yn digwydd.\nOs mabwysiadu yw’r nod, dylai gofalwyr maeth dderbyn y cymorth a’r hyfforddiant angenrheidiol i sicrhau bod plant yn cael cefnogaeth i symud ymlaen. Mae canllawiau statudol i Ddeddf Plant 1989 yn cydnabod bod gan ofalwyr maeth gyfraniad pwysig o ran paratoi a thawelu meddyliau plant pan ddaw’r lleoliad i ben, boed hynny’n symud i leoliad newydd (gan gynnwys mabwysiadu) neu ddychwelyd adref. Fel y nododd eich Ymchwiliad, roedd “gofalwyr maeth profiadol wedi darparu cymorth amhrisiadwy i’r plentyn a’r mabwysiadwyr.” Rhaid i’r Gwasanaeth Mabwysiadu Cenedlaethol sicrhau darpariaeth gyson ledled Cymru.\nArgymhelliad 7 – Cyfranogiad plant a phobl ifanc\nDylai Llywodraeth Cymru sefydlu trefn er mwyn i bobl ifanc sydd wedi’u mabwysiadu gymryd rhan yn y broses barhaus o ddatblygu a chyflenwi’r Gwasanaeth Mabwysiadu Cenedlaethol.\nRwy’n derbyn yr argymhelliad hwn. Fel y gwŷr y Pwyllgor, fe wnaeth Llywodraeth Cymru ymgorffori Confensiwn y Cenhedloedd Unedig ar Hawliau’r Plentyn yng nghyfraith ddomestig Cymru y llynedd gyda Mesur Hawliau Plant a Phobl Ifanc (Cymru) 2011. Rwyf wedi ymrwymo i sicrhau bod plant a phobl ifanc yn cael mynegi barn ar gynllunio gwasanaethau sy’n eu cefnogi nhw. Dyma pam y sicrheais ein bod yn ymgynghori â phlant a phobl ifanc, gan gynnwys plant sy’n derbyn gofal, gofalwyr ifanc a phlant anabl, fel rhan o ddarn waith cyfrinachol yn ystod proses ymgynghori’r Bil. Roeddynt yn cefnogi’r cynigion yn unfrydol, ac roedd plant sy’n derbyn gofal yn hynod gadarnhaol ynglŷn â’r syniad o ddatblygu Gwasanaeth Mabwysiadu Cenedlaethol.\nRwyf wedi ymrwymo i sicrhau bod sylwadau plant a phobl ifanc yn parhau i gael eu cynrychioli ac rwyf wedi sefydlu dulliau amrywiol i sicrhau hyn. Fel rhan o’u rôl, mae gan sefydliadau sy’n aelodau o’r Grŵp Cynghori Arbenigol ar Fabwysiadu gyfrifoldeb i ymgysylltu â phlant a phobl ifanc wrth i’r gwaith fynd rhagddo. Hefyd, bydd fy swyddogion yn defnyddio’r Grŵp Cyfeirio Cenedlaethol, grŵp ymchwil ac ymgynghori a sefydlwyd i gynrychioli buddiannau plant a phobl ifanc sy’n derbyn gofal, er mwyn deall a chynnwys plant a phobl ifanc yn y broses o ddatblygu’r Gwasanaeth Mabwysiadu Cenedlaethol wrth i’r gwaith fynd rhagddo.\nGweithredu Manwl: Gwrando ar ‘ddymuniadau a theimladau’ plant a phobl ifanc\n– dylai cylch gwaith y Gwasanaeth Mabwysiadu Cenedlaethol gynnwys hyrwyddo’r wybodaeth sydd ar gael i blant a phobl ifanc a datblygu deunyddiau hygyrch i gau unrhyw fylchau o ran yr adnoddau sydd ar gael ar hyn o bryd. Dylai fod gan y\nGwasanaeth rôl hefyd yn hyrwyddo hyfforddiant ac ymarfer da o ran gwrando ar ddymuniadau a theimladau plant yn ystod y broses fabwysiadu.\nCyfeiriaf y Pwyllgor at yr ymateb a roddwyd i argymhelliad 1.\nArgymhelliad 8 – Gwaith profiadau bywyd\nDylai gwaith safonol yn cofnodi profiadau bywyd gael ei gynnig i bob plentyn sy’n cael ei fabwysiadu. Rhaid i Lywodraeth Cymru a’r awdurdodau lleol, fel mater o frys, adolygu faint o fylchau sydd yn y ddarpariaeth a sefydlu strategaeth i sicrhau bod pob plentyn yn gallu manteisio ar wybodaeth safonol.\nRwy’n derbyn yr argymhelliad hwn mewn egwyddor. Rwy’n cytuno bod gwaith profiadau bywyd yn hollbwysig i hynt y plentyn drwy’r broses fabwysiadu, fel y nodwyd yn ein cynigion cyntaf. Mae’r fframwaith deddfwriaethol eisoes wrth wraidd ymagwedd Llywodraeth Cymru tuag at waith profiadau bywyd. Rhaid mynd i’r afael ag unrhyw ddiffygion wrth gyflenwi’r gwasanaeth pwysig hwn.\nBydd Gwasanaeth Mabwysiadu Cenedlaethol yn sicrhau bod asiantaethau mabwysiadu unigol yn canolbwyntio ar ac yn datblygu eu maes arbenigedd, gan sicrhau cysondeb wrth ddarparu gwaith cynllunio sefydlogrwydd o safon gan gynnwys trefniadau lleoli, paratoi a chynnal y cynllun mabwysiadu. Wrth reswm, bydd hyn yn cynnwys gwaith profiadau bywyd gan fod plant a phobl ifanc yn unigryw, ac mewn gwaith profiadau bywyd fel ym mhob maes arall, rydym yn parchu’r unigolyn ac yn gwerthfawrogi amrywiaeth.\nGweithredu Manwl: Cyswllt\n- lle penderfynwyd bod cyswllt â’i deulu biolegol er budd pennaf y plentyn, dylai Llywodraeth Cymru ei gwneud yn ofynnol i awdurdodau lleol nodi ffyrdd o wella’r cymorth ymarferol er mwyn cynnal trefniadau o’r fath a’u monitro’n well.\nUnwaith y caniateir gorchymyn gofal, mae’r ddeddfwriaeth gyfredol yn mynnu bod awdurdod lleol yn hyrwyddo cyswllt, yn unol â’i ddyletswydd i’r plentyn. Rhaid i’r awdurdod lleol ganiatáu i’r plentyn sy’n destun gorchymyn gofal gael cyswllt rhesymol, oni bai bod gorchymyn llys yn dweud fel arall, neu os yw’r awdurdod lleol yn penderfynu gwrthod unrhyw gyswllt dros dro dan amgylchiadau brys.\nPan benderfynir cyflwyno plentyn i’w fabwysiadu, gall y llys wneud gorchymyn sy’n ei gwneud yn ofynnol i’r sawl y mae’r plentyn yn byw neu’n mynd i fyw gydag ef/hi, ganiatáu i’r plentyn ymweld â, aros gyda neu gael cyswllt â’r personau a nodir yn y gorchymyn.\nBydd unrhyw drefniadau i fodloni’r gorchymyn cyswllt a bennwyd yn cael eu hysgrifennu yng nghynllun gofal y plentyn; bydd yr asiantaeth yn darparu adnoddau ariannol a ffisegol i sicrhau y cydymffurfir â’r trefniadau.\nArgymhelliad 9 – Cymorth ôl-fabwysiadu\nDylai Llywodraeth Cymru, ar y cyd â Llywodraeth y DU, ymchwilio i ddichonoldeb pennu bod yr awdurdod sy’n lleoli yn parhau’n gyfrifol am ddarparu cymorth ôl-fabwysiadu nes bydd y plentyn yn cael ei ben-blwydd yn 18 oed.\nArgymhelliad 10 – Hawl i wasanaethau cymorth mabwysiadu.\nDylai Llywodraeth Cymru ddiwygio’r rheoliadau cyfredol i greu hawl statudol i wasanaethau cymorth mabwysiadu, nad yw wedi’i chyfyngu i hawl i asesiad o’r angen.\nRwy’n derbyn yr argymhellion hyn mewn egwyddor. Gallaf ddeall beth mae’r Pwyllgor yn ceisio’i gyflawni ac yn hyn o beth rydym mewn cytundeb, hynny yw, bod y ffordd orau bosibl a mwyaf cyson o ddarparu gwasanaethau cymorth ôl-fabwysiadu yn hanfodol bwysig. Fel y nododd eich Ymchwiliad, nid yw pob teulu angen nac eisiau cymorth – efallai fod rhai’n dymuno cael llonydd i fyw eu bywyd newydd gyda’i gilydd a dylem barchu hynny.\nO ran y teuluoedd hynny sydd angen cymorth, rwy’n cytuno nad yw’r anghysondebau presennol yn dderbyniol. Credaf y bydd Gwasanaeth Mabwysiadu Cenedlaethol yn fwy buddiol, gan ganoli pobl â sgiliau arbenigol a fydd yn gwella effeithiolrwydd ac yn sichrau trefniadau mabwysiadu tecach.\nFel y dywedais yn fy sesiwn dystiolaeth ym mis Gorffennaf, rhaid i ddarpariaeth gwasanaethau cymorth mabwysiadu fod yn seiliedig ar “asesiad o anghenion”, fel sy’n digwydd gyda’r holl wasanaethau a ddarperir gan awdurdodau lleol. Bydd hyn yn cynnwys pa wasanaethau sydd ar gael y tu hwnt i’r rhai a nodwyd mewn rheoliadau penodol; yn hytrach na “hawl” yr unigolyn i gael gwasanaeth penodol neu lefel o wasanaeth y gellid ei orfodi gan lysoedd drwy adolygiad barnwrol.\nGall pob teulu unigol fod yn wynebu problemau unigryw a gwahanol, ac mai asesiad o anghenion yw’r ffordd orau o fynd i’r afael â hynny. Yn yr hinsawdd economaidd sydd ohoni, rhaid blaenoriaethu adnoddau ar sail yr anghenion hynny a nodwyd.\nEr bod gennym agenda Gymreig unigryw ym maes gwasanaethau cymdeithasol, yn enwedig mewn perthynas â mabwysiadu, ni fyddwn yn diystyru unrhyw beth a fydd yn gwella gwasanaethau mabwysiadu a chanlyniadau i’n plant sy’n derbyn gofal. Byddwn yn parhau i ddilyn y datblygiadau yn Lloegr â diddordeb.\nMae Bil Gwasanaethau Cymdeithasol a Lles (Cymru) hefyd yn ystyried materion asesu a phwy sy’n gymwys i dderbyn gwasanaethau.\nArgymhelliad 11 – CAMHS a gwasanaeth therapiwtig\nDylai Llywodraeth Cymru, fel mater o frys, weithio gyda Chonffederasiwn GIG Cymru yng nghyswllt y ddarpariaeth i blant a fabwysiadir i gynnal archwiliad o’r ddarpariaeth bresennol a nodi bylchau, gan ystyried y materion a amlygwyd yn ein tystiolaeth gyda sylw penodol i fynediad at wasanaethau therapiwtig arbenigol. Dylai wedyn nodi cynllun sy’n amlinellu’r camau penodol a gaiff eu cymryd i ymdrin â’r diffygion cyfredol yn y ddarpariaeth i blant a fabwysiadir. Fel rhan o hyn, dylai Llywodraeth Cymru hefyd orfodi awdurdodau lleol a byrddau iechyd lleol i gydweithio. Dylid ceisio tystiolaeth bellach gan bob parti sydd â buddiant yn cynnwys teuluoedd sy’n mabwysiadu. Dylai’r cynllun amlinellu a gaiff gwasanaethau therapiwtig eu darparu drwy ddatblygu gwasanaeth arbenigol newydd neu dylai ei gwneud yn glir sut y mae modd eu darparu mewn ffordd amserol o fewn CAMHS.\nBydd y Pwyllgor Plant a Phobl Ifanc yn ailedrych yn benodol ar y cynnydd a wnaethpwyd yn rhoi’r argymhelliad hwn ar waith ymhen 12 mis. Rydym yn ymrwymo i gynnal unrhyw graffu pellach a ystyrir yn angenrheidiol gennym i adolygu cynnydd a sicrhau’r newidiadau sy’n ofynnol er darparu’r gwasanaethau pwysig hyn.\nRwy’n derbyn yr argymhelliad hwn mewn egwyddor. Mae pobl ifanc sydd wedi’i mabwysiadu a’u teuluoedd wedi defnyddio gwasanaethau CAMHS yn rheolaidd erioed. Mae gan weithwyr arbenigol CAMHS brofiad o ymdrin â phlant a phobl ifanc sydd wedi’u mabwysiadu neu sy’n derbyn gofal ac mae seicotherapyddion CAMHS yn darparu therapi ar gyfer anhwylder ymlyniad. Mae gwasanaethau arbenigol CAMHS yn asesu anghenion pob plentyn ac yn ceisio sicrhau cyfle cyfartal i bawb, gan gynnwys plant mewn amgylchiadau arbennig fel rhai sydd yn y system cyfiawnder ieuenctid, plant sy’n derbyn gofal a phlant wedi’u mabwysiadu, plant ag anabledd dysgu a rhai â rhieni sydd â phroblemau iechyd meddwl. Mae angen pecyn gofal cydweithredol sy’n canolbwyntio ar ofal iechyd cymdeithasol a seicolegol er mwyn rhoi cymorth a thriniaeth lwyddiannus sy’n seiliedig ar dystiolaeth i blant ag anhwylder ymlyniad. Gwyddom fod gofal sy’n canolbwyntio ar drawma heb gymorth gofal cymdeithasol angenrheidiol i berson ifanc a’i ofalwr yn ansefydlogi lles emosiynol y person ifanc ymhellach, ac felly mae angen pecynnau gofal integredig gan wasanaethau iechyd, gofal cymdeithasol a’r Trydydd Sector yn aml. Bydd gan wasanaethau cymorth ôl-fabwysiadu (a ddarperir gan asiantaethau mabwysiadu) gyfraniad allweddol hefyd, sef darparu cymorth unrhyw bryd ar ôl mabwysiadu a gydol plentyndod y sawl a fabwysiadwyd.\nMewn perthynas â’r argymhelliad bod Llywodraeth Cymru yn archwilio darpariaethau ar gyfer plant wedi’u mabwysiadu ac yn llunio cynllun i fynd i’r afael â diffygion sy’n cymell cydweithio. Mae Uned Cyflenwi Cymorth y GIG wrthi’n cynnal adolygiad o CAMHS ar hyn o bryd fel rhan o ofynion cydymffurfio â Mesur Iechyd Meddwl (Cymru) 2010. Bydd adroddiad ar y casgliadau a’r argymhellion allweddol yn cael ei gyhoeddi ddechrau 2013. Bydd yr adolygiad yn ystyried, ymhlith pethau eraill, y broses rheoli atgyfeiriadau; cyfarfodydd timau amlddisgyblaeth; a chydymffurfiaeth â Chynllunio Gofal a Thriniaeth (sy’n meithrin agwedd gyfannol amlasiantaeth tuag at anghenion yr unigolyn). Mae’r Cynllun Gofal a Thriniaeth yn ystyried perthynas ag eraill yn benodol yn ogystal â’r angen am ymyriadau therapiwtig. Er nad ydynt wedi’u cyfyngu i fabwysiadu’n benodol, bydd yr holl feysydd hyn yn gwella gwasanaethau i blant wedi’u mabwysiadu. Bydd gweithredu’r Mesur yn ystod 2012 hefyd yn arwain at gyflwyno Gwasanaethau Iechyd Meddwl Sylfaenol o fis Hydref 2012 ymlaen – sydd ar gael i bobl o bob oed diolch i gytundebau cynllun ar y cyd rhwng awdurdodau lleol a Byrddau Iechyd Lleol. Mae dyletswydd arnom i adolygu’r Mesur ac rydym wrthi’n adolygu ein cynigion ar hyn o bryd. Rhaid adrodd amdanynt o fewn pedair blynedd i’w gweithredu.\nNod ‘Law yn Llaw at Iechyd Meddwl’, ein Strategaeth Iechyd Meddwl newydd i bawb o bob oed yw sicrhau bod asiantaethau yn cydweithio fel bod cysylltiadau cryf rhwng y gweithluoedd gofal cymdeithasol ac iechyd a bod dealltwriaeth gyffredin o faterion iechyd meddwl sy’n cyfrannu at ymagwedd gyffredin a chyson. Mae angen i Fyrddau Iechyd Lleol, awdurdodau lleol ac asiantaethau partner eraill sicrhau bod trefniadau cydweithio yn darparu fframwaith ar gyfer gwasanaethau iechyd meddwl cyfannol. Hefyd, mae Grŵp Cyfeirio Arbenigol Cenedlaethol CAMHS, sy’n troi polisïau a strategaethau yn welliannau ymarferol a gweithredol wrth ddarparu gwasanaethau CAMHS, wrthi’n datblygu canllawiau i gynllunwyr gwasanaethau ar rôl gwasanaethau iechyd meddwl arbenigol i blant a’r glasoed. Mae’n cynnwys canllawiau ar gyflenwi gwasanaethau i blant mewn amgylchiadau arbennig, gan gynnwys plant wedi’u mabwysiadu. Mae Byrddau Iechyd Lleol hefyd wrthi’n ystyried trefniadau cynllunio a chomisiynu newydd i CAMHS er mwyn cryfhau’r ddarpariaeth gwasanaethau ymhellach i’w grwpiau cleientiaid craidd a grwpiau eraill. Bydd y Byrddau Iechyd Lleol yn cyhoeddi’r trefniadau newydd cyn bo hir, a bydd Grŵp Sicrhau Cyflawni Amlasiantaeth CAMHS yn mesur effeithiolrwydd y rhwydweithiau arfaethedig newydd hyn. Cafodd y Grŵp hwn ei sefydlu gan Lywodraeth Cymru er mwyn hyrwyddo gwelliannau a chysondeb yn narpariaeth CAMHS.\nMae Law yn Llaw at Iechyd Meddwl hefyd yn cynnwys ymrwymiad i ddatblygu Set Ddata Graidd Iechyd Meddwl ofynnol a fydd yn casglu data fel y gallwn fesur effaith a chanlyniadau ein Strategaeth. Bydd yn gwella ymwybyddiaeth o amrywiaeth anghenion iechyd meddwl ac yn sicrhau bod anghenion gwahanol wedi’u cynnwys wrth gynllunio gwasanaethau a pholisïau cenedlaethol yn y dyfodol. Bydd yn ein galluogi i ddeall anghenion plant a phobl ifanc. Byddwn yn gofyn i’r Grŵp sy’n cael ei sefydlu i bwyso a mesur y set ddata, i ystyried a ddylid casglu data mewn perthynas ag anghenion a gofynion plant wedi’u mabwysiadu, os yw’n briodol.\nMae gwella mynediad i therapïau a gwasanaethau seicolegol yn cael ei benderfynu ar lefel leol, a’i flaenoriaethu yn ôl anghenion lleol. Mae Llywodraeth Cymru yn deall pwysigrwydd a manteision therapïau seicolegol fel dewis o driniaeth, ac mae adolygu’r cyfleoedd i gael triniaeth therapi yn ymrwymiad iechyd meddwl allweddol yn ein Rhaglen Lywodraethu. Rydym wedi comisiynu astudiaeth o’r ddarpariaeth gyfredol ledled Cymru. Bydd yr adolygiad yn llywio ein dull o gynyddu mynediad i therapïau seicolegol, ac rydym yn disgwyl gweld y casgliadau yn fuan yn y flwyddyn newydd. Rydym hefyd wedi cyflwyno canllawiau i Fyrddau Iechyd Lleol er mwyn amlinellu’r camau y mae’n rhaid iddynt eu cymryd i wella mynediad. Mae’r canllawiau hyn yn cyflwyno athroniaeth y gwasanaeth a set o safonau ansawdd ar gyfer ymyriadau seicolegol.\nGyda’i gilydd, bydd y datblygiadau hyn yn gwella’r gwasanaethau a ddarperir gan CAMHS i blant wedi’u mabwysiadu, a byddwn yn gofyn i’r Grŵp Sichrau Cyflenwi adolygu’r mater hwn a chyflwyno adroddiadau achlysurol ar wasanaethau i blant wedi’u mabwysiadu a phlant eraill mewn amgylchiadau arbennig, fel rhan o ofynion adrodd y Strategaeth newydd.\nArgymhelliad 12 – Cod Derbyn i Ysgolion\nDylid rhoi’r un flaenoriaeth i blant wedi’u mabwysiadu ag i blant sy’n derbyn gofal yn y Cod Derbyn i Ysgolion.\nRwy’n derbyn yr argymhelliad mewn egwyddor. Dechreuodd ymgynghoriad ar y Cod Derbyn i Ysgolion diwygiedig ar 28 Medi 2011 a bydd yn para tan 4 Ionawr 2013. Mae’r cod diwygiedig wedi newid y cyfeiriad at ‘blant sy’n derbyn gofal’ i gynnwys ‘plant a arferai dderbyn gofal’ sy’n golygu bod gan blant wedi’u mabwysiadu yr un statws â phlant sy’n derbyn gofal. Os bydd y geiriad hwn yn cael ei gadw ar ôl ymgynghoriad, byddwn yn newid y rheoliadau i adlewyrchu’r newid.\nArgymhelliad 13 – Cylch Gwaith Cydgysylltwyr Addysg Plant sy’n Derbyn Gofal\nDylai Llywodraeth Cymru ehangu cylch gwaith Cydgysylltwyr Addysg Plant sy’n Derbyn Gofal i gynnwys plant wedi’u mabwysiadu.\nRwy’n gwrthod yr argymhelliad hwn. Wrth gyflawni’u dyletswyddau dan Ddeddf Plant 1989 a 2004, mae’n ofynnol i awdurdodau cyfrifol glustnodi ymarferydd arbenigol (Cydgysylltydd Addysg AALl) er mwyn sicrhau bod gan bob plentyn sy’n derbyn gofal ganddynt Gynllun Addysg Bersonol effeithiol o safon uchel; cydlynu cynllun addysg y plentyn a mynd i’r afael ag anghenion addysg plant sy’n derbyn gofal a rhai sy’n gadael gofal yn ardal yr awdurdod lleol. Ar hyn o bryd mae Rheoliadau Gwasanaethau Cymorth Mabwysiadu (Cymru) 2005 yn egluro’r cyfrifoldeb i roi cymorth i blant wedi’u mabwysiadu, sy’n berthnasol i wasananaethau cymdeithasol i blant yn ogystal ag addysg ac iechyd. Dylai’r holl sefydliadau perthnasol ymateb i anghenion gydol oes plant sydd wedi’u mabwysiadu. Dylid darparu hyfforddiant amlasiantaeth i’r holl asiantaethau sydd â chyfrifoldeb i ddarparu gwasanaethau i blant wedi’u mabwysiadu.\nMae gan deuluoedd sy’n mabwysiadu hawl parhaus i gael asesiad o’u hanghenion cymorth pryd bynnag y maent yn teimlo y byddai hynny’n ddefnyddiol. Fodd bynnag, mae angen eglurdeb ynghylch pa gymorth priodol y gall fod ei angen ar blentyn wedi’i fabwysiadu, o gymharu ag anghenion plentyn sy’n derbyn gofal nad oes ganddo’r un gefnogaeth gan rieni â phlant eraill. Er bod gofalwyr maeth yn gwneud eu gorau glas i ddarparu cefnogaeth rhieni, rhywbeth ar sail dros neu gynllun sefydlogrwydd hirdymor yw hyn. Mae’n bwysig cydnabod bod plant wedi’u mabwysiadu yn mwynhau sefydlogrwydd gyda’u rhieni mabwysiedig, ac na fyddant o bosibl am barhau i gael eu hystyried yn blant sy’n derbyn gofal. Mae hefyd yn hollbwysig normaleiddio bywyd plant wedi’u mabwysiadu fel nad ydynt yn teimlo’n wahanol i’w cyfoedion. Gall plant wedi’u mabwysiadu fanteisio ar yr un math o gymorth sy’n ychwanegol at neu’n wahanol i’r un a gyflenwir fel rhan o’r ddarpariaeth gyffredinol o wasanaethau neu gwricwlwm ysgol arferol. Er hynny, cydnbabyddir bod gan ymarferwyr a therapyddion gyfraniad allweddol i’w wneud o ran cynorthwyo plant sy’n derbyn gofal a phlant wedi’u mabwysiadu a all fod angen cymorth therapiwtig parhaus i’w helpu i ymdopi â thrawma y maent wedi’i ddioddef yn eu bywydau.\nGweithredu Manwl: Addysg\n- dylai Llywodraeth Cymru sicrhau bod y newidiadau sydd yn yr arfaeth i’r fframwaith asesu a chynllunio darpariaeth ar gyfer plant a phobl ifanc ag anghenion addysgol arbennig gynnwys cyfeiriad penodol at anghenion posibl plant wedi’u mabwysiadu.\nMae Llywodraeth Cymru yn bwriadu sefydlu proses asesu a chynllunio integredig i blant a phobl ifanc a nodwyd fel rhai ag anghenion ychwanegol, yn lle’r fframwaith darpariaeth ar gyfer Anghenion Addysgol Arbennig.\nMae’r term ‘anghenion ychwanegol’ i fod i gwmpasu plant a phobl ifanc sydd angen cymorth sy’n ychwanegol at neu’n wahanol i’r un a gyflenwir fel rhan o ddarpariaeth gyffredinol o wasanaethau neu gwricwlwm ysgol arferol. Gall plant wedi’u mabwysiadu gael eu cynnwys fel grŵp o blant a phobl ifanc sydd angen cymorth ychwanegol. Bydd y modd mae’r ddeddfwriaeth yn effeithio ar blant wedi’u mabwysiadu, fodd bynnag, yn dibynnu ar eu haghenion unigol a aseswyd.\nY bwriad yw disodli’r datganiadau AAA gyda Chynlluniau Datblygu Unigol, gyda fformat safonol ar gyfer Cymru gyfan. Bydd y Cynllun Datblygu Unigol yn cael ei ddatblygu o ddull hyblyg sy’n canolbwyntio ar yr ungolyn, trosolwg o anghenion y plentyn neu’r person ifanc a’r camau y cytunwyd arnynt i fynd i’r afael â nhw.\nUn o egwyddorion allweddol y Diwygiadau yw y byddai gan blant a phobl ifanc sydd â datganiad AAA ar hyn o bryd, hawl o hyd i gael Cynllun Datblygu Unigol integredig a allai fod yn destun apêl i Dribiwnlys Anghenion Addysgol Arbennig Cymru. Er mai fformat unigol fydd i’r cynllun, byddai’r Cynlluniau Datblygu Unigol yn ‘diogelu hawl’. Felly, byddai angen i blentyn neu berson ifanc 0-18 oed a gafodd ddiagnosis o anghenion difrifol a/neu gymhleth, gael Cynllun Datblygu Unigol sy’n diogelu hawl. Byddai angen i Banel Cymorth amlasiantaeth asesu a chytuno ar becyn o wasanaethau i’w darparu, o blith gwasanaethau addysg, iechyd a gwasanaethau cymdeithasol.\nRydym hefyd yn bwriadu cael gwared ar y systemau statudol presennol o derfynau amser ac apeliadau sy’n ymwneud â ‘datganiadau AAA’ a chyflwyno system symlach o ymdrin ag anghytundebau a chwynion a therfynau amser byrrach ar gyfer y prosesau Cynllun Datblygu Unigol i rai sydd â’r anghenion ychwanegol mwyaf.\nDaeth yr ymgynghoriad cyn-deddfu ar gynigion i ddiwygio’r fframwaith deddfwriaeth ar gyfer anghenion addysgol arbennig i ben ar 19 Hydref 2012. Cafwyd ymatebion gan amrywiaeth eang o randdeiliaid gan gynnwys grwpiau proffesiynol a darparwyr gwasanaethau o’r sectorau gofal iechyd, gwasanaethau cymdeithasol, addysg, y trydydd sector yn ogystal â rhieni/gofalwyr a phlant a phobl ifanc. Mae Swyddogion wrthi’n ystyried yr ymatebion hyn a’r materion a godwyd mewn tri digwyddiad ymgynghori a grwpiau ffocws teuluoedd a drefnwyd gan SNAP Cymru a mudiad Plant yng Nghymru ledled y wlad, a bydd dogfen ymateb i’r ymgynghoriad yn cael ei chyhoeddi’n gynnar yn y flwyddyn newydd.\nBydd penderfyniad y Gweinidog Addysg a Sgiliau i beidio â chynnwys diwygiadau AAA yn rhan o Fil Addysg (Cymru) 2013 yn rhoi cyfle i ni drafod goblygiadau’r cynigion yn fanylach â phartneriaid allweddol ac er mwyn cael rhagor o adborth ac ymgynghori.\n- dylai hyfforddiant am anhwylderau ymlyniad ac effeithiau trawma cynnar ar blant yn y system ysgolion gael ei ymgorffori yng nghymwysterau hyfforddiant cychwynnol\nathrawon, yn ogystal â bod yn rhan o ddatblygiad proffesiynol parhaus athrawon, cwnselwyr ysgol a staff arall mewn ysgolion.\nMae disgwyl i athrawon dan hyfforddiant fodloni gofynion Statws Athro Cymwysedig (SAC), cyfres o ddatganiadau canlyniad sy’n egluro’r hyn y dylai hyfforddeion ei wybod a’i ddeall, a beth ddylent allu ei wneud erbyn diwedd cwrs Hyfforddiant Cychwynnol Athrawon neu raglen seiliedig ar gyflogaeth i ennill statws SAC. Disgwylir i bob hyfforddai ddangos hefyd ei fod yn gwybod ac yn deall y gofynion a’r hawliau a nodir yn natganiad “Cynnwys pob Dysgwr” sy’n rhan o drefn a fframwaith bob pwnc yn y Cwricwlwm Cenedlaethol, a’u bod yn gweithio o fewn Confensiwn y Cenhedloedd Unedig ar Hawliau’r Plentyn.\nMae’r Safonau SAC yn cynnwys safonau cyffredinol y mae’n rhaid i athrawon dan hyfforddiant eu bodloni, ac maent yn gysylltiedig â gofynion statudol a chyhoeddiadau eraill fel bo’n briodol. Er enghraifft, mae’n rhaid i’r holl hyfforddeion ddangos eu bod yn deall anghenion dysgu amrywiol y dysgwyr ac ymdrechu i roi’r addysg orau bosibl iddynt er mwyn gwneud y gorau o’u potensial, beth bynnag yw eu dyheadau unigol, amgylchiadau personol neu gefndiroedd cymdeithasol, diwylliannol, ieithyddol, crefyddol ac ethnig. Rhaid i hyfforddeion hefyd allu dangos eu bod yn creu amgylchedd dysgu pwrpasol lle gwerthfawrogir amrywiaeth a lle mae’r dysgwyr yn teimlo’n ddiogel a hyderus.\nHefyd, rhaid i hyfforddeion ddangos proffesiynoldeb er mwyn sicrhau bod y berthynas â dysgwyr yn seiliedig ar barch ac ymddiriedaeth rhwng y naill a’r llall, a chydnabod y bydd hyn yn hybu eu potensial dysgu i’r eithaf. Disgwyliwn i hyfforddeion ddangos tystiolaeth o’r safon hon drwy ddangos gwybodaeth am a dealltwriaeth o Gonfensiwn y Cenhedloedd Unedig ar Hawliau’r Plentyn a meysydd penodol gan gynnwys materion sy’n ymwneud â phlant sy’n derbyn gofal, a materion sy’n effeithio ar hawliau a hawliadau pob dysgwr, yn unol â’r Confensiwn a pholisiau allweddol Llywodraeth Cymru. Mae’r themâu hyn yn llifo drwy’r Safonau Athrawon wrth eu Gwaith hefyd, safonau mae pob athro’n gorfod eu bodloni ar ôl cymhwyso a’u cynnal gydol eu gyrfaoedd. Cyfeirir atynt yn y safonau ar gyfer Cynorthwywyr Dysgu Lefel Uwch hefyd.\nMae hyfforddiant i staff ysgol ar gyfer ymdrin â phlant sydd wedi dioddef trawma a all fod ag anawsterau ymlyniad hefyd wedi’i gynnwys fel rhan o rôl a gofynion staff dynodedig mewn ysgolion â chyfrifoldeb am blant sy’n derbyn gofal.\nDisgwylir i’r holl gwnselwyr sy’n gweithio fel rhan o Strategaeth Cwnsela mewn Ysgolion Llywodraeth Cymru ddilyn cod moesegol sy’n seiliedig ar egwyddorion arweiniol yn unol â’n Pecyn Cymorth Cwnsela mewn Ysgol. Mae cyfrifoldeb personol ar gwnselwyr ysgol i sicrhau eu bod yn gweithio’n foesegol ac yn gymwys, a’u bod yn bodloni’r gofynion proffesiynol ar gyfer eu rôl yn yr ysgol. Eu cyfrifoldeb nhw yw sicrhau bod eu hyfforddiant cychwynnol, goruchwyliaeth parhaus, datblygiad proffesiynol parhaus a hunanreolaeth (yn yr ysgol a thu allan iddi) yn briodol er mwyn cynnig y gwasanaethau gorau posibl i bobl ifanc.\n- dylai’r Radd Meistr mewn Ymarfer Addysgol, a gyflwynwyd gan Lywodraeth Cymru o fis Medi 2012, gynnwys, ym mlwyddyn academaidd 2013/14, ffocws ar faterion ymlyniad fel rhan o’r addysgu craidd ynghylch anghenion dysgu ychwanegol\nO fis Medi 2012 ymlaen, mae gan Athrawon Newydd Gymhwyso sy’n ymarfer gyfle i ddilyn cwrs Meistr mewn Ymarfer Addysgol law yn llaw â’u cyfnod Sefydlu a’u Datblygiad Proffesiynol Cynnar.\nBydd y radd Meistr yn cwmpasu meysydd proffesiynol allweddol a nodwyd fel blaenoriaethau i athrawon newydd gymhwyso: rheoli ymddygiad, anghenion dysgu ychwanegol a chynhwysiant, ymarfer myfyriol ac ymholi gweithredol. Bydd hefyd yn canolbwyntio ar ddatblygiad, dysgu ac arweinyddiaeth plant a phobl ifanc.\n- dylai Llywodraeth Cymru weithio ar y cyd â Chymdeithas Cyfarwyddwyr Addysg Cymru i ddatblygu deunyddiau ysgrifenedig i rieni sy’n mabwysiadu eu rhoi i staff ysgol yng Nghymru, yn tynnu sylw at anghenion neilltuol plant wedi’u\nBydd Llywodraeth Cymru mewn cydweithrediad â Chymdeithas Cyfarwyddwyr Addysg Cymru yn ymgysylltu ag Adoption UK er mwyn archwilio’r syniad o ddatblygu deunyddiau ysgrifenedig y gall rhieni sy’n mabwysiadu eu rhoi i staff ysgol sy’n tynnu sylw at anghenion penodol plant wedi’u mabwysiadu.\nArgymhelliad 14 – Cymorth rhianta\nDylai’r Gwasanaeth Mabwysiadu Cenedlaethol, ar y cyd â darparwyr allweddol, fod yn gyfrifol am ddatblygu ystod eang o raglenni cymorth rhianta sydd: yn diwallu anghenion amrywiol teuluoedd ar draws y sbectrwm; yn canolbwyntio ar fodelau seiliedig ar dystiolaeth; ac yn hyrwyddo cyfleoedd i fabwysiadwyr gael rhan yn cynllunio a chyflwyno cynnwys.\nRwy’n derbyn yr argymhelliad hwn mewn egwyddor. Cyfeiriaf y Pwyllgor at yr ymateb a roddwyd i argymhelliad 4.\nYn fwy eang, mae Llywodraeth Cymru yn ymrwymo i gefnogi teuluoedd ac yn cydnabod bod perthynas gadarnhaol rhwng unrhyw riant a’i blentyn yn un pwysig a fydd yn helpu i lywio canlyniadau cadarnhaol i blant.\nDarperir amrywiaeth eang o gymorth i deuluoedd o bob math drwy rai o’n rhaglenni blaenllaw gan gynnwys Teuluoedd yn Gyntaf, Cymunedau yn Gyntaf, Cychwyn Cadarn a’r Gwasanaeth Integredig Cymorth i Deuluoedd. Cynigir cymorth i rieni mewn grwpiau, neu un i un, gyda chymysgedd o gymorth ffurfiol ac anffurfiol yn dibynnu ar anghenion amrywiol teuluoedd.\nMae Llywodraeth Cymru hefyd yn ariannu llawer o sefydliadau gwirfoddol Cymru gyfan sy’n darparu gwasanaethau sy’n cyfrannu at gyflenwi polisïau plant, pobl ifanc a theuluoedd Llywodraeth Cymru.\nAwdurdodau lleol sy’n gyfrifol am ystyried anghenion teuluoedd a darparu cymorth rhianta priodol. Mae’r ddarpariaeth gyfredol yn ymdrin â phob math o ofynion amrywiol a darperir cymorth wedi’i deilwra ar sail anghenion a nodwyd.\n- dylai’r Gwasanaeth Mabwysiadu Cenedlaethol gynorthwyo asiantaethau mabwysiadu a mudiadau gwirfoddol i ddatblygu grwpiau lleol cymorth gan gymheiriaid a datblygu grwpiau cenedlaethol lle nodwyd bod angen, er enghraifft i\nCyfeiriaf y Pwyllgor at yr ymateb a roddwyd i argymhelliad 4.\nGweithredu Manwl: Tarfu ar drefniant mabwysiadu\n- dylai Llywodraeth Cymru weithio gydag Asiantaethau Mabwysiadu yng Nghymru i adolygu’r ffordd y caiff data ei gofnodi ar hyn o bryd a dylai sefydlu mecanwaith tracio a chofnodi newydd ar gyfer y cyfraddau tarfu a theuluoedd yn chwalu yng nghyswllt plant a leolir i’w mabwysiadu o’r system gofal.\nBwriad Llywodraeth Cymru yw cyflwyno Fframwaith Canlyniadau Cenedlaethol ar gyfer Gwasanaethau Cymdeithasol a fydd yn cyflwyno’r cyfeiriad ar gyfer gweddnewid gwasanaethau cymdeithasol yng Nghymru. Byddwn yn dechrau trwy ystyried plant sy’n derbyn gofal eleni, gan fod hyn yn flaenoriaeth i Lywodraeth Cymru. Bydd hyn hefyd yn rhoi cyfle i ni wirio ein dulliau o ddatblygu’r fframwaith yn 2013-2014. Rydym wrthi’n ymgynghori ar gysyniadau lefel uchel y fframwaith er mwyn sicrhau bod hynny’n iawn cyn datblygu’r manylion dros y flwyddyn nesaf.\nMae Llywodraeth Cymru eisoes wedi comisiynu ymchwil i weld beth yw’r rhesymau am darfu ar drefniant mabwysiadu, cyn cyhoeddi adroddiad y flwyddyn nesaf. Byddwn hefyd yn cyflwyno Fframwaith Perfformiad Safonedig ar gyfer gwasanaethau mabwysiadu, a gyflwynir fesul cam ar draws asiantaethau mabwysiadu awdurdodau lleol. Mae rhagor o wybodaeth am y gwaith hwn i’w weld yn ddiweddarach yn fy ymateb. Cyfeiriaf y Pwyllgor at yr ymateb a roddwyd i argymhelliad 16 a’r camau gweithredu manwl dilynol.\nGweithredu Manwl: Cymorth ariannol\n- dylai Llywodraeth Cymru gyflwyno sylwadau i’r Gweinidogion perthnasol ar lefel y DU, yn galw am adolygiad o’r systemau treth a budd-dal i sicrhau bod teuluoedd sy’n\nmabwysiadu yn cael cymorth ac anogaeth ac yn benodol fod cydraddoldeb rhwng tâl mamolaeth a thâl mabwysiadu\n- dylai Llywodraeth Cymru ymgynghori ynghylch safoni lwfansau mabwysiadu ariannol.\nCyfeiriaf y Pwyllgor at yr ymateb a roddwyd i argymhelliad 9. Dylai’r broses o ddarparu cymorth ddiwallu anghenion asesedig y teuluoedd sy’n mabwysiadu yn hytrach na darparu cymorth safonedig i bawb. Fel y nododd eich Ymchwiliad, nid yw pob teulu angen neu eisiau cymorth, a rhaid parchu preifatrwydd teuluoedd.\nArgymhelliad 15 Materion gweithlu\nDylai Llywodraeth Cymru weithio gyda Chyngor Gofal Cymru a CLlLC i adolygu’r ‘strategaeth gweithlu’ gwaith cymdeithasol mewn perthynas â mabwysiadu, yn benodol gan nodi bylchau yn yr wybodaeth am ddatblygiad plant a theori ymlyniad a mynd i’r afael â’r bylchau hynny. Dylai’r adolygiad edrych ar anghenion staff yn y Gwasanaeth Mabwysiadu Cenedlaethol ac, yr un mor bwysig, ar anghenion gweithwyr cymdeithasol mewn awdurdodau lleol sy’n gwneud gwaith asesu sefydlogrwydd a chynllunio gyda phlant. Dylai fod gan y Gwasanaeth Mabwysiadu Cenedlaethol rôl arweiniol yn hyfforddiant a datblygiad proffesiynol parhaus y gweithlu o safbwynt materion mabwysiadu.\nRwy’n derbyn yr argymhelliad hwn mewn egwyddor. Mae’r gwaith o ddatblygu’r gweithlu eisoes wedi dechrau er mwyn bwrw ymlaen ag argymhellion yr Adolygiad Cyfiawnder Teuluol. Mae’r Cyngor Gofal wrthi’n casglu gwybodaeth ar addysgu mewn perthynas â datblygiad plant fel rhan o’r rhaglen gwaith cymdeithasol yng Nghymru. Bydd yn cael ei asesu er mwyn penderfynu a oes angen canllawiau pellach ar raglenni yn y meysydd hyn, a beth ddylai’r canllawiau ei gynnwys.\n- dylai Llywodraeth Cymru a Chyngor Gofal Cymru weithio gyda phrifysgolion sy’n darparu rhaglenni gwaith cymdeithasol cymhwyso ac ôl-gymhwyso i nodi ac, os oes\nangen, i fynd i’r afael â bylchau ym maes mabwysiadu yn cynnwys datblygiad plant a theori ymlyniad, y gyfraith, polisi ac ymarfer seiliedig ar dystiolaeth\nMae’r Cyngor Gofal yn gweithredu Fframwaith Dysgu ac Addysg Proffesiynol Parhaus (DAPP) ar gyfer gweithwyr cymdeithasol. Y nod yw mynd i’r afael ag anghenion gweithwyr cymdeithasol yn gyffredinol yng Nghymru yn ogystal ag anghenion penodol gweithwyr cymdeithasol sy’n gweithio mewn meysydd neu wasanaethau arbenigol. Felly, bydd angen trafod sut gall y fframwaith DAPP ddiwallu anghenion gweithwyr cymdeithasol mewn Gwasanaeth Mabwysiadu Cenedlaethol yn ogystal â gwella cymhwysedd gweithwyr cymdeithasol awdurdod lleol yn gyffredinol yn y meysydd hyn.\nArgymhelliad 16 – Gwasanaeth Mabwysiadu Cenedlaethol\nDylai Gweithgor Arbenigol Llywodraeth Cymru edrych yn fanwl ar y model ar gyfer Gwasanaeth Mabwysiadu Cenedlaethol ar sail argymhellion y Pwyllgor. Dylai’r Dirprwy Weinidog ddychwelyd a briffio’r Pwyllgor ynglŷn â manylion y model, unwaith y bydd y newidiadau i’w chynigion wedi cael eu datblygu ymhellach.\nRwy’n derbyn yr argymhelliad hwn mewn egwyddor. Cyfeiriaf y pwyllgor at yr ymateb a roddwyd i argymhelliad 1. Rwy’n barod i ddychwelyd i roi’r wybodaeth ddiweddaraf i’r Pwyllgor yn y flwyddyn newydd, gan fod cryn dipyn o gynnydd wedi’i wneud ers fy sesiwn dystiolaeth ddiwethaf ym mis Gorffennaf. Rwy’n siŵr y byddai llywodraeth leol yn hoffi’r cyfle i roi’r wybodaeth ddiweddaraf am eu cynigion fel y nodir yng Nghynllun Gweithredu ar y Cyd Cymdeithas Llywodraeth Leol Cymru a Chymdeithas Cyfarwyddwyr Gwasanaethau Cymdeithasol.\nDim. Bydd unrhyw gostau ychwanegol yn cael eu tynnu o gyllidebau rhaglenni cyfredol.\n- dylai Llywodraeth Cymru edrych yn fanwl ar fodel rheoli ac atebolrwydd i Wasanaeth Mabwysiadu Cenedlaethol, wedi’i seilio ar y fframwaith a argymhellwyd gan y Pwyllgor Plant a Phobl Ifanc (fel yr amlinellwyd ym mharagraff 357 o’r\nadroddiad hwn), a’i symud ymlaen.\n- dylai barn rhieni sy’n mabwysiadu ddylanwadu ar ddatblygiad y Gwasanaeth Mabwysiadu Cenedlaethol. Dylai Llywodraeth Cymru sicrhau bod systemau ystyrlon wedi cael eu sefydlu er mwyn i fabwysiadwyr gymryd rhan yn y gwaith\nparhaus o ddatblygu a chyflenwi Gwasanaeth Mabwysiadu Cenedlaethol.\n– dylai Llywodraeth Cymru ystyried y ffordd orau o symud gwaith ynglŷn â mabwysiadu gan lysrieni ymlaen, yng nghyd-destun creu Gwasanaeth Mabwysiadu Cenedlaethol.\nGweithredu Manwl: Casglu data a monitro\n- dylai fod gan y Gwasanaeth Mabwysiadu Cenedlaethol rôl benodol yn casglu, monitro a chyhoeddi ystod lawn o ddata mabwysiadu (yn cynnwys data ansoddol lle mae’n berthnasol) er mwyn dylanwadu ar gyflenwi gwasanaethau a nodi tueddiadau gan ganolbwyntio ar wella’r canlyniadau i blant\nYn y flwyddyn newydd, byddaf yn cyflwyno Bil Gwasanaethau Cymdeithasol a Lles (Cymru) gerbron y Cynulliad Cenedlaethol. Bydd y Bil yn cynnwys pwerau newydd a fydd yn galluogi Gweinidogion Cymru i gyfarwyddo awdurdodau lleol (asiantaethau mabwysiadu) i ddod at ei gilydd i ffurfio Gwasanaeth Mabwysiadu Cenedlaethol, er mwyn mynd i’r afael â’r anghysondebau wrth ddarparu gwasanaeth ar hyn o bryd.\nI gyflawni hyn, rydym angen cyflwyno newidiadau sylweddol yn y modd y darperir gwasanaethau mabwysiadu drwy sefydlu Gwasanaeth Cenedlaethol, sydd â’r grym i ddarparu gwasanaethau ar hyd a lled Cymru. Mae’r pwyllgor yn cydnabod ac yn derbyn mai ar lefel ranbarthol yw’r ffordd orau o gyflwyno rhai gwasanaethau. Rwy’n cefnogi’r datganiad hwn, oherwydd nid lleoliad y gwasanaeth sy’n allweddol i’r gwasanaeth, ond yn hytrach cyflwyno fframwaith cenedlaethol ar gyfer recriwtio, hyfforddi a chymeradwyo darpar fabwysiadwyr. Hybu rhagoriaeth a llywio gwelliannau parhaus fydd ffocws y Gwasanaeth Mabwysiadu Cenedlaethol.\nByddwn hefyd yn cyflwyno Fframwaith Perfformiad Safonedig ar gyfer gwasanaethau mabwysiadu fesul tipyn ar draws asiantaethau mabwysiadu awdurdodau lleol. Os caiff ei weithredu’n effeithiol, bydd y Fframwaith yn creu system fwy effeithiol a thryloyw sy’n paru’r cyflenwad o ddarpar fabwysiadwyr yn fwy effeithiol ag anghenion y plant sy’n llywio’r galw am fabwysiadu. Bydd defnyddio fframwaith Cymru gyfan hefyd yn fodd o sicrhau rhagor o wybodaeth a chraffu’n fanylach ar lefel y gwasanaethau a gynigir. Bydd y fframwaith yn galluogi asiantaethau mabwysiadu i ganolbwyntio’n benodol ar y plentyn a’r mabwysiadwyr, ac y bydd modd ei gyfiawnhau wrth iddo sicrhau bod cymaint o ffocws â phosibl ar leoliad diogel ac effeithiol i’r plentyn gyda theulu cariadus a sefydlog am oes.\n Deddf Plant 1989, Deddf Plant a Mabwysiadu 2002, Deddf Ymadael â Gofal 2002, Rheoliadau Gofal Maeth 2003 a Rheoliadau Asiantaeth Fabwysiadu 2005\n Adran 34 o Ddeddf Plant 1989\n Adran 26 o Ddeddf Plant a Mabwysiadu 2002 – gall cais am i orchymyn gael ei wneud dan yr adran hon gael ei wneud gan y plentyn, yr asiantaeth, unrhyw riant, gwarcheidwad neu berthynas unrhyw berson mewn gwirionedd a oedd â darpariaeth o’i blaid i gael cyswllt o dan Ddeddf 1989, y daeth ei heffaith i ben unwaith yr awdurdodwyd yr asiantaeth i leoli’r plentyn i’w fabwysiadu.


“Ennill yw popeth mewn rygbi rhyngwladol,” meddai Alun Wyn Jones – Golwg360\n8 Chwefror 2020 am 18:34\nMae Alun Wyn Jones yn dweud mai “ennill yw pwrpas rygbi rhyngwladol yn y pen draw” ar ôl i Gymru golli o 24-14 yn erbyn Iwerddon yn Stadiwm Aviva yn Nulyn.\nMae’r canlyniad yn golygu bod gobeithion Cymru o ddal eu gafael ar y Gamp Lawn ar ben, ond gall Iwerddon ei hennill o hyd.\nSgoriodd Tomos Williams a Justin Tipuric gais yr un i Gymru, a daeth trosiadau oddi ar esgidiau Dan Biggar a Jarrod Evans.\nSgoriodd Jordan Larmour, Tadhg Furlong, Josh van der Flier a Craig Conway geisiau’r Gwyddelod, gyda Johnny Sexton yn trosi dau ohonyn nhw.\nAc yn ôl Alun Wyn Jones, mae’n anodd canolbwyntio ar yr elfennau positif ar ôl colli.\n“Ennill yw popeth mewn rygbi rhyngwladol yn y pen draw, on’d yfe?” meddai’r capten wrth ITV.\n“Gallwch chi feddu ar yr holl fentergarwch a’r harddwch liciwch chi ond y canlyniad sy’n bwysig yn y pen draw.\n“Dw i’n credu ein bod ni fwy na thebyg wedi rhoi cyfle iddyn nhw yn yr hanner cyntaf, yn enwedig sawl gwall, ambell ryc o bosib ar adegau hanfodol.\n“Roedd cyfres o giciau cosb roedden ni’n teimlo y dylen ni fod wedi cael mwy allan ohonyn nhw, ond wnaethon ni ddim.”\nBydd Cymru’n croesawu Ffrainc i Gaerdydd ymhen pythefnos, cyn teithio i Loegr ar Fawrth 7 a gorffen yng Nghaerdydd yn erbyn yr Alban yr wythnos ganlynol.


Mae teithio ar fws yng Ngogledd Cymru ar fin dod yn llawer haws!\nCartref Newyddion Eitemau newyddion Mae teithio ar fws yng Ngogledd Cymru ar fin dod yn llawer haws!\nMae teithio ar fws yng Ngogledd Cymru ar fin dod yn llawer haws wrth i docyn dydd newydd, o’r enw 1bws, lansio dros y penwythnos.\nO ddydd Sadwrn 17 Gorffennaf ymlaen, bydd un tocyn yn ddilys i’w ddefnyddio ar bob bws lleol yng ngogledd Cymru. Ar ôl i deithiwr brynu eu tocyn 1bws gan yrrwr bws eu taith gyntaf y dydd, bydd y tocyn yn ddilys wedyn ar bob bws arall y byddant yn teithio arno ar hyd a lled gogledd Cymru.\nCaiff y tocyn ei dderbyn ar bob bws yng Nghonwy, Sir Ddinbych, Sir y Fflint, Gwynedd, Ynys Môn a Wrecsam – ac ar fysiau o ogledd Cymru i Gaer, Yr Eglwys Wen a Machynlleth.\nPris tocyn oedolyn fydd £5.70, bydd yn costio £3.70 i blentyn (neu berson ifanc gyda Fy Ngherdyn Teithio) a bydd deiliaid cardiau teithio rhatach Lloegr a'r Alban hefyd yn talu £3.70. Mae tocyn teulu ar gael am £12.00. Mae deiliaid cerdyn teithio rhatach Cymru yn cael teithio am ddim.\nDywedodd y Cynghorydd Greg Robbins, Aelod Cabinet yr Amgylchedd a Chludiant Cyngor Bwrdeistref Sirol Conwy: “Mae’r fenter hon yn gam cadarnhaol ymlaen a fydd yn helpu annog pobl ifanc ac ymwelwyr fel ei gilydd i ddefnyddio’r rhwydwaith bysiau eang sydd gennym ni yma yng ngogledd Cymru. Mae’n enghraifft wych o fanteision partneriaeth rhwng awdurdodau lleol, gweithredwyr bysiau a Trafnidiaeth Cymru. Bydd y tocyn undydd newydd hwn, fydd ar gael ar bob gwasanaeth, yn cynnig dewisiadau newydd i nifer o bobl, ac mae'r diolch am hynny i'r gweithredwyr sydd wedi ymrwymo i wella mynediad i fysiau.”\nYchwanegodd Cefnogwr Cludiant Cyhoeddus Conwy, y Cynghorydd Philip Evans:\n“Mae hon yn fenter galonogol iawn sy’n symleiddio teithio ar fysiau ar draws y rhanbarth, gan ddarparu mwy o ddewisiadau i deithwyr o bosib am bris llai. Mae yna fysiau’n teithio ar draws y rhan fwyaf o’r rhanbarth. Mae’n bosib archwilio Arfordir Gogledd Cymru, Eryri, Bryniau Clwyd, Dyffryn Dyfrdwy...o sedd gyfforddus ar fws, gan wybod bod rhywun arall yn gyfrifol am y gyrru a’ch bod chithau'n gwneud eich rhan dros yr amgylchedd.\nMae’r fenter yn ffordd wych o gael pobl yn ôl ar y bysiau ac agor cefn gwlad gogledd Cymru dros yr haf mewn ffordd sy’n amddiffyn yr amgylchedd.”\nMae gwybodaeth am amserlenni pob bws yng ngogledd Cymru ar gael ar lein yn bustimes.org neu traveline.cymru, neu drwy ffonio 0800 464 00 00. Bydd angen i ddeiliad tocynnau sy’n bwriadu cysylltu â gwasanaeth fflecsi archebu eu taith ymlaen llaw o hyd drwy’r ap fflecsi neu drwy gysylltu â’r tîm gwasanaeth i gwsmeriaid ar 0300 234 0300.\nWedi ei bostio ar 15/07/2021


Mae Coleg y Drenewydd yn Cychwyn ar 2022 gyda Cheir Trydanol Newydd ar gyfer yr Adran Cerbydau Modur\nDechreuodd adran Cerbydau Modur Grŵp Colegau NPTC y flwyddyn newydd 2022 gyda phedwar cerbyd trydanol newydd yr oedd mawr disgwyl amdanynt yn cael eu danfon. Daethpwyd â’r ceir – o Nigel Pugh Motors yn y Drenewydd ac Antony Motors yn Aberystwyth i adran cerbydau modur Coleg y Drenewydd i gefnogi’r cyfleoedd dysgu a hyfforddi ar gyfer technolegau cerbydau trydanol (EV) newydd.\nMae’r adran eisoes wedi bod wrthi’n darparu hyfforddiant ar gyfer cerbydau trydanol a cherbydau hybrid ers dechrau 2020 ar ôl prynu rig hyfforddi arbenigol yn 2019. Bydd gan ddysgwyr hyd yn oed mwy o gyfleoedd i ddysgu am y cerbydau a’u technolegau diweddaraf.\nMae’r adran newydd gael ei henwi ar y rhestr fer ar gyfer Gwobr Sefydliad y Diwydiant Modur o’r enw Gwobr Cyfraniad Eithriadol i’r Diwydiant Modur – sy’n dathlu rhagoriaeth fodurol. Bydd enw’r enillydd ynn cael ei gyhoeddi ym mis Mawrth 2022.\nDywedodd y darlithydd Dan Pritchard: “Mae’n bwysig bod ein myfyrwyr yn cael mynediad i ystod o adnoddau y byddant yn dod ar eu traws wrth gamu ymlaen i’r byd gwaith a bydd yr adnoddau hyn hefyd yn cael eu defnyddio i gefnogi cyrsiau hyfforddi Cerbydau Modur Sefydliad Y Diwydiant Cerbydau Modur. Rydym yn ddiolchgar iawn i Nigel Pughs ac Antony Motors am ddod o hyd i’r cerbydau hyn.”\nDywedodd Carl James, Pennaeth yr Ysgol Beirianneg: “Mae ein hadran Cerbydau Modur wedi bod ar flaen y gad o ran darparu hyfforddiant ar gyfer diogelwch a chynnal a chadw cerbydau trydanol a hybrid a hoffwn barhau i ddatblygu’r rhaglen hon. Felly rydym wedi buddsoddi’n bwrpasol mewn adnoddau i gefnogi’r maes hwn. Wrth ddefnyddio’r dechnoleg ddiweddaraf a darlithwyr ymrwymedig, edrychwn ymlaen at y flwyddyn sydd o’n blaen.”\nOs oes gennych ddiddordeb mewn hyfforddiant Atgyweirio Cerbydau Trydanol/Hybrid y Sefydliad y Diwydiant Cerbydau Modur neu yrfa ym maes Peirianneg Fodurol, cliciwch y ddolen isod am ragor o fanylion\nAtgyweirio Cerbydau Trydanol


Gorllewin gwyllt |\nGorllewin Gwyllt yn gyd newydd rhad ac am ddim troelli nad oes blaendal gêm slot sy'n dod i chwaraewyr yr hwyl o orllewin a dangos y gwahanol symbolau sy'n cynrychioli bywyd Cowboi. Gyda golwg ardderchog, mae nodweddion gwerth chweil ar gyfer chwaraewyr i fwynhau gyda hyn rhad ac am ddim troelli nad oes blaendal gêm slot ar-lein. Byddwch yn rhan o Salŵn a cerdded allan mewn steil yn Coinfalls Casino. Mae'r delweddau 3D fel cardiau, esgidiau, sglodion, salŵn, a mwy yma i ddod â rhai gwobrau cyffrous ar gyfer chwaraewyr.\nGyda thrac sain claearu yn y cefndir, Bydd y chwaraewyr yn bendant yn cael eu cymryd ar daith ar hyd y Gorllewin gan eu gwneud yn fyw bywyd cowboi. Ceir gwahanol gymeriadau sydd wedi eu cynnwys yn hyn rhad ac am ddim troelli nad oes blaendal gêm slot ar-lein, a chwaraewyr yn siŵr o fwynhau'r gameplay bod slot hwn cynigion. Mae'r gêm slot yn un o'r slotiau mwyaf trawiadol sydd wedi cael eu datblygu i gadw chwaraewyr diddanu ac yn rhoi enillion uchel.\nMwy am y datblygwr y Gorllewin Gwyllt\nGorllewin Gwyllt slot wedi ei ddatblygu gan Nextgen Hapchwarae sy'n un o'r datblygwyr gêm ymddiried yn y byd hapchwarae. Mae hyn yn glasur cowboi-thema rhad ac am ddim troelli nad oes blaendal slot wedi ei gwblhau hyfryd gan Nextgen Hapchwarae. Maent yn cydbwyso creadigrwydd a strwythur a chreu'r slotiau ansawdd gorau ar gyfer chwaraewyr i fwynhau.\nMae yna 5 riliau a 10 payline yn hyn rhad ac am ddim troelli nad oes blaendal gêm slot, yr ystod maint darn arian o 0.01-2.00 ac mae angen i chwaraewyr i roi eu bet cyn nyddu y riliau y slot hwn. Mae'n daith i'r gorllewin yng nghanol Cowboys gyda gêm hon slot newydd gyffrous. Mae'n slot diddorol sy'n rhoi chwaraewyr digon o gyfleoedd i gael gafael ar buddugoliaethau anhygoel. Mae'r slot fideo wedi cael ei gynllunio i roi profiad hapchwarae cyffrous gyda phob sbin chwaraewyr.\nGall y cylch bonws yn y gêm hon slot yn cael ei weithredu gan y Cowboy sef y gwyllt; gall hefyd gymryd lle symbolau eraill i gwblhau'r cyfuniadau buddugol. Mae'r sglodion poker activate 'r troelli am ddim rownd a bydd yr enillion yn cael hwb gyda'r gwahanol lluosyddion fod y gêm slot wedi cael ei gyfoethogi gyda. Os bydd y cowboi yn ymddangos yn ystod y cylch bonws, Yna, bydd chwaraewyr yn cael eu gwobrwyo gyda troelli ychwanegol.\nGorllewin Gwyllt yn slot drawiadol yn weledol sydd wedi cael ei gyfoethogi gyda nodweddion gwerth chweil i roi rhywfaint o amser cyffrous chwaraewyr. Mynd yn ei flaen ac yn ceisio eich lwc gyda'r riliau y slot hwn a gadael amseroedd da yn dechrau am Coinfalls Casino.


Robot Feddygon a Rocedi - gweledigaeth plant Cymru ar gyfer y GIG yn y dyfodol | LLYW.CYMRU\nRobot Feddygon a Rocedi - gweledigaeth plant Cymru ar gyfer y GIG yn y dyfodol\nMae dau blentyn sy'n rhagweld robot feddygon a rocedi'n rhan o ddyfodol y gwasanaeth iechyd wedi cael eu dyfarnu'n brif enillwyr cystadleuaeth tynnu lluniau i ddathlu 70 mlwyddiant y GIG.\nRoedd y gystadleuaeth a drefnwyd gan Lywodraeth Cymru yn gofyn i blant ysgolion cynradd dynnu llun i ddangos sut olwg fyddai ar y GIG adeg ei ganmlwyddiant yn 2048.\nCerith Hiorns, 9 oed, sy'n ddisgybl Blwyddyn 4 yn Ysgol Gymraeg Llangennech yn Llanelli, enillodd yn y categori oedran 7-9 am ddarlun o ysbyty ag awyrennau jet a rocedi.\nCari Megan Lloyd, 11 oed, sy'n ddisgybl Blwyddyn 6 yn Ysgol Dolgarrog yn Llanrwst, enillodd yn y categori oedran 10-11 am ddarlun o robot feddyg gyda'r slogan “mae pobl yn bwysig”.\nFe gafodd y ddau enillydd eu llongyfarch heddiw gan yr Ysgrifennydd Iechyd, Vaughan Gething yn ystod ymweliad â'r Bathdy Brenhinol, lle cawsant gyfle i fathu darn arian arbennig o Gasgliad Ceiniogau A i Z y Bathdy Brenhinol, ag N i ddynodi NHS.\nYn ystod yr ymweliad fe gafodd y plant gwmni Aneira Thomas, y baban cyntaf i'w geni dan y GIG, ar eu taith o amgylch y Bathdy Brenhinol.\n"Cefais lawer o hwyl yn edrych ar y cynigion ar gyfer ein cystadleuaeth tynnu lluniau i ddathlu 70 mlwyddiant y Gwasanaeth Iechyd Gwladol. Roedd yn ddiddorol gweld sut olwg mae plant heddiw yn dychmygu fydd ar y gwasanaeth iechyd pan fyddan nhw'n oedolion. Gyda'r holl awyrennau jet, rocedi a robot feddygon, mae'n amlwg bod ganddyn nhw syniadau cyffrous ar gyfer yr ugain mlynedd nesaf!\n"Doedd hi ddim yn hawdd dewis enillwyr, ac fe ddylai Cerith a Cari deimlo'n falch iawn o'u llwyddiant.\nDywedodd Aneira Thomas:\n"Roedd yn bleser cyfarfod Cerith a Cari a gweld sut maen nhw'n dychmygu y bydd y gwasanaeth iechyd ymhen 30 o flynyddoedd. Roeddwn i'n ddigon ffodus o gael fy ngeni yn ystod munudau cyntaf 5 Gorffennaf 1948, ar ddechrau'r Gwasanaeth Iechyd Gwladol. Rydw i wedi gweld sawl newid a gwelliant yn y Gwasanaeth Iechyd drwy gydol fy mywyd a'm gyrfa. Roedd yn hyfryd cyfarfod Cerith a Cari i siarad am y newidiadau hynny."\nDywedodd Anne Jessopp, Prif Weithredwr y Bathdy Brenhinol - sydd wedi'i leoli yn Llantrisant yn ardal Bwrdd Iechyd Cwm Taf:\n“Mae'r ‘N’ am NHS wedi bod yn ddewis poblogaidd iawn gyda'r cyhoedd fel thema ar gyfer ein casgliad darnau deg ceiniog A i Z. Mae'r Gwasanaeth Iechyd Gwladol yn sefydliad cenedlaethol uchel ei barch - bydd y rhan fwyaf o bobl Prydain yn dod i gysylltiad â'r gwasanaeth ar ryw adeg yn eu bywydau, felly roedd yn ddewis naturiol. Llongyfarchiadau i Cerith a Cari ar ennill y gystadleuaeth hon."\nDewiswyd cyfanswm o ddeg llun o bob cwr o Gymru i gael canmoliaeth arbennig. Gwahoddwyd yr enillwyr i ymuno â gwasanaeth diolchgarwch i ddathlu 70 mlwyddiant y GIG yn Eglwys Gadeiriol Llandaf ar 4 Gorffennaf, lle byddant yn derbyn darn arian arbennig o gasgliad A i Z y Bathdy Brenhinol gan westai arbennig.


Pryderon y bydd 70% o oedolion ifanc yn mynd yn ordew – Golwg360\n26 Chwefror 2018 am 10:12 Diweddarwyd am 11:47\nBydd y mwyafrif o bobol gafodd eu geni yn yr 1980au ac yng nghanol y 1990au, yn ordew pan fyddan nhw’n cyrraedd eu tridegau hwyr a’u pedwardegau, yn ôl ymchwil.\nMae ymchwil gan elusen Cancer Research UK yn awgrymu y bydd 70% o’r grŵp oedran yma yn ordew pan fyddan nhw rhwng 35 a 44 blwydd oed.\nMae rhagolygon yr elusen wedi’u seilio ar ddata arolwg iechyd, a daw fel rhan o ymgyrch i dynnu sylw at y cysylltiad rhwng gordewdra a chanser.\nYn ôl Cancer Research UK mae yna gysylltiad rhwng gordewdra a 13 gwahanol fath o ganser gan gynnwys canser y fron, canser y coluddyn a chanser yr aren.\n“Gan eithrio ysmygu, gordewdra yw’r prif ffactor sy’n achosi canser yn y Deyrnas Unedig, ond dydy’r rhan fwyaf o bobol ddim yn ymwybodol o’r risg sylweddol,” meddai Alison Cox, Cyfarwyddwr atal canser yr elusen.\n“Pe tasai mwy o bobol yn ymwybodol o’r cysylltiad yma, efallai buasai’n helpu achub pobol o bob cenhedlaeth rhag canser.”


Peiriant Ffrwydro Saethu Math Hook Tsieina Q37 Ar gyfer Gwneuthurwr a Chyflenwr Rhannau Tructural Castings - Pris Ffatri - PUHUA\nQ37 Peiriant Ffrwydro Saethu Math Hook ar gyfer Rhannau Tructural Castings\nBeth yw manteision peiriant ffrwydro ergyd bachyn:\n1. Mae'r strwythur poblogaidd heb bwll nid yn unig yn arbed cost adeiladu ac amser sylfaen y pwll, ond hefyd yn datrys y broblem o rydu a chrynhoad tywod wedi'i saethu yn y teclyn codi a achosir gan y dŵr yn y pwll yn y de.\n2. Gall y peiriant ffrwydro ergyd allgyrchol cantilever o'r bedwaredd genhedlaeth gyda chyfaint ffrwydro ergyd fawr a chyflymder alldaflu uchel wella effeithlonrwydd glanhau yn sylweddol a sicrhau ansawdd glanhau boddhaol.\n3. Mae lluniadau tafluniadol efelychiedig (gan gynnwys pennu model, rhif a threfniant gofodol y peiriant ffrwydro ergyd, ac ati) a holl luniadau'r peiriant ffrwydro ergyd yn cael eu tynnu gan ddyluniad gyda chymorth cyfrifiadur (CAD). Mae dewis a chynllun y peiriant ffrwydro ergyd yn fwy rhesymol. . Mae cyfradd defnyddio taflegrau a chynhyrchedd llafur yn cael ei wella, sicrheir yr effaith lanhau, a chaiff crafiad plât gwarchod corff y siambr ei leihau.\n4. Defnyddir amddiffyniad plât rholio Mn13 i lanhau ardaloedd poeth dan do. O'i gymharu â'r amddiffyniad plât rwber blaenorol, mae ei fywyd gwasanaeth wedi'i wella'n fawr, ac mae ei ymddangosiad yn brydferth ac yn hawdd ei ddisodli. Mae'n ffordd boblogaidd i lanhau corff yr ystafell beiriannau.\nHot Tags: q37 peiriant ffrwydro saethu math bachyn ar gyfer castio rhannau tructural, Tsieina, gwneuthurwr, cyflenwr, ffatri, cyfanwerth, brand, pris, ar werth, gwerthu poeth, wedi'i wneud yn Tsieina, newydd, puhua, gwerthwr uniongyrchol wedi'i addasu, ansawdd da, pris ffatri\nQ69 Peiriant Offer Ffrwydro Ergyd Plât Dur Math o Gl...


Byd Natur Bethan Wyn Jones: Ionawr 18 - northwales Administrator - North Wales Live\nByd Natur Bethan Wyn Jones: Ionawr 18\nMAE stop wedi’i roi ar bysgota ar raddfa fasnachol o gwmpas Ynysoedd y Chagos.\nUpdated 02:10, 17 APR 2013\nMAE stop wedi’i roi ar bysgota ar raddfa fasnachol o gwmpas Ynysoedd y Chagos. Mae’r môr o amgylch tua 60 o ynysoedd trofannol wedi’i ddiogelu mewn ardal sydd tua 300 o filltiroedd i’r de o’r Maldives.\nY Chagosiaid oedd yn byw yma tan i Brydain Fawr gael gwared ohonyn nhw ddechrau saithdegau’r ganrif ddiwethaf er mwyn i’r Unol Daleithiau gael adeiladu safle milwrol yn Diego Garcia. Ers 1971, dyma’r unig ynys ble mae pobl wedi byw arni, a dim ond pobl oedd yn gweithio i’r lluoedd arfog oedd y rhain.\nMae Ynysoedd y Chagos yn fan ble mae cefnen o gwrel yn croesi canol Cefnfor yr India, ac yn le a ffurfiwyd yn wreiddiol gan losg fynyddoedd. Mae’r fan yma hefyd yn un o’r riffiau cwrel iachaf yn y byd, gyda dr glân o’i amgylch. A hyd yma, mae ecosystem y Chagos wedi gallu gwrthsefyll newid yn yr hinsawdd a newidiadau i’r amgylchedd.\nFelly, mae’r system yma o ynysoedd wedi’i dynodi fel y warchodfa forol fwyaf yn y byd ac yn gyfle i ddiogelu’r cwrel a’r bywyd gwyllt sy’n heidio o’i chwmpas. Y tristwch ydi, fodd bynnag, mai un o’r prif resymau dros sefydlu’r warchodfa forol yma oedd nid yn gymaint i ddiogelu’r bywyd gwyllt arbennig sydd yma, ond i rwystro’r Chagosiaid rhag dychwelyd i’w cartref.\nMae ’na amcangyfrif wedi’i wneud fod tua 60,000 o siarcod ac amryw byd o rywogaethau eraill wedi cael eu dal yn gyfreithiol yn sgil pysgota am rywogaethau eraill yn ystod y pum mlynedd diwethaf. Felly mi fydd y siarcod, o leiaf, yn cael eu diogelu.\nWrth gwrs nid yr ynysoedd yma ydi’r unig le sydd dan fygythiad. Mae ’na sawl cynefin a sawl gwahanol rywogaeth dan fygythiad dros y byd i gyd. Un anifail sydd dan fygythiad, ac sy’n dioddef yn enbyd ydi’r siarc.\nEr mwyn paratoi’r Shark Fin Soup, mae’r esgyll yn cael eu torri oddi ar siarcod byw. Mae’r cawl yma yn cael ei weini wrth ddathlu’r Flwyddyn Newydd ac mewn priodasau yn Tsieina.\nMae’r siarcod yn cael eu hela’n ddidrugaredd a’u dal, eu hesgyll yn cael eu torri ac yna mae’r anifeiliaid yn cael eu lluchio yn ôl i’r môr ble maen nhw’n marw naill ai drwy fygu, colli gwaed neu drwy gael eu bwyta gan anifeiliaid eraill. Mae degau o filoedd o siarcod yn cael eu lladd fel hyn bob blwyddyn er mwyn cwrdd â’r gofyn am y cawl arbennig yma. Dyn, unwaith eto, eisiau mwy a mwy.\nAnifail arall sydd dan fygythiad ydi’r eliffant – a hynny yn Asia ac Affrica. A’r rheswm? Ia, rydach chi’n hollol gywir. Dyn. Eisiau ifori y tro yma. Mae eliffantod yn Asia ac Affrica mewn perygl am fod niferoedd yn gostwng yn gyflym, a hynny i raddau helaeth am fod potsiars yn dal ac yn lladd eliffantod er mwyn cael eu hysgithrau i gael ifori.\nTrowch i Brasil wedyn, ac mae gan y llywodraeth yno gynllun i adeiladu argae ar draws yr Afon Xingu. Mi fydd hyn yn difrodi miloedd o erwau o’r goedwig law ac yn effeithio ar dros ddeugain mil o bobl sy’n dibynnu ar yr afon am eu cynhaliaeth. Mi fydd codi Argae Belo Monte yn golygu sychder parhaol i bobl frodorol yr ardal yma. Mi fydd y ffermwyr yn colli tir amaethyddol a’r pysgod o’r afon, ac mi fyddan nhw hefyd yn colli cyflenwad o ddr glân.\nTrowch i Anialwch y Kalahari, ac mae rna broblem arall. Mae’r brodorion, pobl y prysgoed, wedi byw yma ers miloedd o flynyddoedd ond mae llywodraeth Botswana yn atal eu hawl i ddefnyddio dr. Ar yr un pryd mae cwmni twristiaeth wedi agor llety moethus ar dir y bobl gynhenid, ac nid yn unig mae ganddyn nhw ddr yno, ond mae ganddyn nhw hefyd bwll nofio.\nErs i ddiemwntau gael eu darganfod ar dir y brodorion yn ystod wythdegau’r ganrif ddiwethaf, mae llywodraeth Botswana wedi ceisio eu symud o dir eu hynafiaid. Er i’r llysoedd ddeddfu fod ganddyn nhw hawl i ddychwelyd i’w tiroedd, mae’r brodorion yn dal mewn gwersylloedd ac yn cael eu curo bob tro maen nhw’n mynd allan i hela. Ac mae ’na sawl enghraifft o rywogaethau, gan gynnwys dyn, dan fygythiad ledled y byd. Ond be fedrwn ni ei wneud? Yn rhyfedd iawn, mae ’na nifer o wahanol bethau y gallwn eu gwneud:\nPeidio bwyta bwydydd fel Cawl Siarcod.\nPeidio prynu unrhyw beth wedi’i wneud o ifori.\nPeidio mynd ar wyliau i fannau fel y Kalahari nes bod y brodorion yn cael yr hawl i ddychwelyd yn ddidramgwydd i’w tiroedd.\nMi fedrwn ni hefyd ddweud wrth lywodraethau yn union be rydan ni’n feddwl o’u hymddygiad. Mi fedrwn ddweud wrth Wlad yr Iâ nad ydan ni isio iddyn nhw hela morfilod. Mi fedrwn ddweud wrth gwmnïau olew nad ydan ni isio iddyn nhw ddifwyno’r Arctig a difetha’r lle i’r arth wen.\nA wyddoch chi be? Rwan ydi’r amser gora i wneud hynny.


Canolfan Newyddion - Penodi cyn-fyfyriwr Caerdydd i brif swydd ddeintyddol Cymru\nPenodi cyn-fyfyriwr Caerdydd i brif swydd ddeintyddol Cymru\nMae cyn-fyfyriwr deintyddiaeth yng Nghaerdydd, David Thomas, wedi cael ei benodi’n Brif Swyddog Deintyddol newydd Cymru.\nCymhwysodd Mr Thomas yn yr Ysgol Ddeintyddiaeth ym 1976. Cafodd ei benodi’n Ddirprwy Brif Swyddog Deintyddol gyda Llywodraeth Cymru yn 2010, a chafodd ei benodi’n Brif Swyddog Deintyddol Dros Dro yn ddiweddarach yn yr un flwyddyn yn sgil ymddeoliad y Prif Swyddog Deintyddol blaenorol, Dr Paul Langmaid.\nY Prif Swyddog Deintyddol sy’n gyfrifol am roi cyngor proffesiynol, o’r ansawdd gorau, i Weinidogion Llywodraeth Cymru ar bolisi deintyddiaeth, arfer deintyddiaeth a hyrwyddo iechyd geneuol da.\nPan gyhoeddodd y penodiad, dywedodd Prif Swyddog Meddygol Cymru, Dr Tony Jewell: "Daw David â chefndir deintyddiaeth gymunedol, iechyd cyhoeddus deintyddol a gwaith ym myd academaidd mewn rôl reoli ac ymchwil, i’r swydd. Mae wedi cyhoeddi’n helaeth mewn cyfnodolion deintyddol academaidd a bu’n ymwneud â rheoli Addysg Ddeintyddol Ôl-raddedig."\nMeddai Mr Thomas: "Rwy’n falch iawn fy mod wedi cael fy mhenodi i swydd Prif Swyddog Meddygol Cymru ac edrychaf ymlaen at weithio gyda Gweinidogion Llywodraeth Cymru ar yr agweddau lu ar bolisi ac arfer deintyddol, gan gynnwys hyrwyddo a gwella iechyd deintyddol trigolion Cymru."\nDywedodd yr Athro Mike Lewis, Deon yr Ysgol Ddeintyddiaeth: "Rydym yn ymfalchïo’n fawr yn llwyddiant ein graddedigion, felly hoffem longyfarch David Thomas ar ei swydd newydd. Fel unig ysgol ddeintyddiaeth Cymru, rydym hefyd yn edrych ymlaen at weithio gyda David i ddatblygu’r proffesiwn yng Nghymru ac ateb anghenion gofal deintyddol y boblogaeth."


Caniad Solomon 4 BWM - Wele di yn deg, fy anwylyd, wele di yn - Bible Gateway\nCaniad Solomon 4\nCaniad Solomon 3Caniad Solomon 5\nCaniad Solomon 4 Beibl William Morgan (BWM)\n4 Wele di yn deg, fy anwylyd, wele di yn deg; dy lygaid ydynt golomennaidd rhwng dy lywethau; dy wallt sydd fel diadell o eifr, y rhai a ymddangosant o fynydd Gilead. 2 Dy ddannedd sydd fel diadell o ddefaid gwastatgnaif, y rhai a ddaethant i fyny o’r olchfa; y rhai oeddynt bob un yn dwyn dau oen, ac nid oedd un ynddynt yn ddiepil. 3 Dy wefusau sydd fel edau ysgarlad, a’th barabl yn weddus: dy arleisiau rhwng dy lywethau sydd fel darn o bomgranad. 4 Dy wddf sydd fel tŵr Dafydd, yr hwn a adeiladwyd yn dŷ arfau; tarianau fil sydd yn crogi ynddo, i gyd yn estylch y cedyrn. 5 Dy ddwy fron sydd fel dau lwdn iwrch o efeilliaid yn pori ymysg lili. 6 Hyd oni wawrio’r dydd, a chilio o’r cysgodau, af i fynydd y myrr, ac i fryn y thus. 7 Ti oll ydwyt deg, fy anwylyd; ac nid oes ynot frycheuyn.\n8 Tyred gyda mi o Libanus, fy nyweddi, gyda mi o Libanus: edrych o ben Amana, o gopa Senir a Hermon, o lochesau y llewod, o fynyddoedd y llewpardiaid. 9 Dygaist fy nghalon, fy chwaer a’m dyweddi; dygaist fy nghalon ag un o’th lygaid, ag un gadwyn wrth dy wddf. 10 Mor deg yw dy gariad, fy chwaer, a’m dyweddi! pa faint gwell yw dy gariad na gwin, ac arogl dy olew na’r holl beraroglau! 11 Dy wefusau, fy nyweddi, sydd yn diferu fel dil mêl: y mae mêl a llaeth dan dy dafod, ac arogl dy wisgoedd fel arogl Libanus. 12 Gardd gaeëdig yw fy chwaer, a’m dyweddi: ffynnon gloëdig, ffynnon seliedig yw. 13 Dy blanhigion sydd berllan o bomgranadau, a ffrwyth peraidd, camffir, a nardus; 14 Ie, nardus a saffrwn, calamus a sinamon, a phob pren thus, myrr, ac aloes, ynghyd â phob rhagorol berlysiau: 15 Ffynnon y gerddi, ffynnon y dyfroedd byw, a ffrydiau o Libanus.\n16 Deffro di, ogleddwynt, a thyred, ddeheuwynt, chwyth ar fy ngardd, fel y gwasgarer ei pheraroglau: deued fy anwylyd i’w ardd, a bwytaed ei ffrwyth peraidd ei hun.


(Cymraeg) Datrys Bug pwysig yn vBET!\nThread: Bug pwysig yn vBET!\nBug pwysig yn vBET!\nim defnyddio vBulletin, vBSEO a vBET.\nYr wyf yn galluogi "intern dim-dilyn ar gyfer (sioe yn unig) ar ôl" yn vBSEO. Mae'n gweithio'n dda iawn, ond broblem yw, oherwydd vBET, ei ddim yn gweithio ar gyfer / en /. Felly, fi angen i dalu am lawer o gyfieithiadau a fi dont angen. Os gwelwch yn dda yn gwneud yr holl "dangos yn unig ar ôl" nofollow neu "noindex meta" Thats beth i olygu (!!): Fforwm WoW | (. Pob fersiwn a betas Gan gynnwys) WoW Bot Fforwm Chwarae Teg - - Gweld Post Sengl WoW / MMO Glider Downloads Ni ddylai hyn gael ei mynegeio gan fod ei unig gynnwys dyblyg!\nLast edited gan vBET; 03-01-14 yn 13:35. Rheswm: Cywiro BBCode\nNid wyf yn sicr ydw i'n deall yn iawn. Ble mae'r nam yn vBET? Beth sydd o'i le iddo y dudalen a roesoch i ni? Lle mae'r "dim-braenar" dylid ei gynnwys? Dylai hyn fod ar y ddolen i'r dudalen nad ydych yn rhoi i ni ar y dudalen ei hun. Ar eich tudalen gwreiddiol nad ydych hefyd yn cael unrhyw "noindex meta" - os gwelwch yn dda nodi nad yw vBET yn ychwanegu cynnwys yn unig yn cyfieithu ei. Os ydych am gael "noindex meta" nid dim ond yn berthnasol ar dudalen gwreiddiol a bydd yn aros ar bob tudalen cyfieithu\nHefyd yn y dudalen sydd â dolen i'r dudalen rydych yn dangos i ni gael o dan y ddolen "nofallow" yna ar ôl cyfieithu bydd hyn yn "nofallow" hefyd yn cael eu cynnwys. Felly, ble mae'r broblem? Os gwelwch yn dda disgrifio yn fanylach. Ar hyn o bryd, nid wyf ddim yn gweld y mater.\nNodwch fod vBET wedi opsiwn sy'n eich galluogi i anwybyddu cyfieithu ar gyfer tudalennau penodol. Ni fydd y dewis hwn yn cyfieithu unrhyw dudalen sy'n cynnwys testun URL ychwanegol mewn cyfluniad vBET. Ar gyfer y dudalen roesoch gallai fod yn "-Dudalen"Felly os ydych yn ychwanegu hyn mewn Gweinyddu CP -> vBET - Opsiynau Cyfieithu> -> Anwybyddu URLs yna ni fydd UNRHYW dudalen sydd wedi "-dudalen" yn URL yn cael eu cyfieithu, ni fydd cysylltiadau i tudalennau hynny yn cael eu gwella yn ôl cod iaith, ni fydd baneri yn cael ei gynhyrchu yno a hyd yn oed os bydd rhywun yn ychwanegu cod iaith i URL o law, yna mae'n sil fod yn hailgyfeirio i un gwreiddiol.\nDywedwch a ydych angen rhagor o help yma?\nDim ateb - Rwy'n cymryd yn ganiataol y mater yn ei wneud nodyn yn bodoli mwyach\nfforwm, iaith, cyfieithu, vbet, vbseo, vBulletin\nGymuned Amlieithog gefnogi gan vBET Cyfieithydd 4.10.1


Cymerwch gip ar y fideo canlynol sy'n dweud wrthych beth all ein Unedau Mân Anafiadau eu cynnig i chi.\nGellir trin oedolion a phlant dros flwydd oed sydd ag ystod eang o anafiadau yn ein Hunedau Mân Anafiadau. Mae'r Unedau hyn yn cael eu rhedeg gan dîm profiadol o Ymarferwyr Nyrsio Brys, Nyrsys Brysbennu a Gweithwyr Cymorth Gofal Iechyd sydd wedi'u hyfforddi'n arbennig. Gallwch ymweld ag un o'n Unedau am:\nAnaf i fraich neu goes, sy'n cynnwys esgyrn wedi torri a datgymalu bysedd traed neu fysedd\nAnafiadau i'r pen, os na fuoch yn anymwybodol ac nad ydych yn cymryd cyffuriau i deneuo’r gwaed\nAnafiadau i’r wyneb, os na fuoch yn anymwybodol\nMân anafiadau i'r gwddf a'r cefn, ar yr amod eich bod yn gallu symud, nad oes gennych binnau bach yn eich breichiau neu goesau ac nad ydych wedi cwympo o uchder sy'n fwy na phum gris neu 1m\nMân anafiadau i'w gefn ar yr amod bod y claf yn symudol, nad oes ganddo binnau na nodwyddau yn ei goesau, nad yw wedi cwympo o uchder sy'n fwy na 5 grisiau neu 1 metr\nAnafiadau i’r llygaid, clust neu drwyn ac ati\nBrathiadau gan bryfed, anifeiliaid neu bobl\nA gellir darparu'r canlynol:\nMynediad i Belydrau-X am anafiadau\nCastiau plastr, sblintiau, strapiau a slingiau\nAdleoli mân ddatgymaliadau\nTynnu pethau estron o’r corff\nGweinyddu brechlynnau tetanws ar gyfer anafiadau yn unig\nNi all Mân Unedau Anafiadau drin:\nAnnwyd, peswch, dolur gwddf, clust, brechau, tymereddau\nHeintiau wrinol, cystitis neu broblemau cathetr\nDamwain ag anaf i'r abdomen/ stumog\nAelodau poenus, cymalau neu gefnau (heb eu hachosi gan anaf)\nCwynion croen gan gynnwys berwau a brechau\nClwyfau na chawsant eu hachosi yn ystod damwain\nCael y gofal iawn\nGall GIG 111 helpu os oes gennych broblem feddygol frys ac nad ydych yn siŵr beth i'w wneud. I gael help gan GIG 111:\n- ewch i 111.nhs.uk (ar gyfer pobl 5 oed a hŷn yn unig)\n- ffoniwch 111\nRydych chi'n ateb cwestiynau am eich symptomau ar y wefan, neu trwy siarad â chynghorydd sydd wedi'i hyfforddi'n llawn ar y ffôn a gallwch ofyn am gyfieithydd os oes angen un arnoch chi. Yn dibynnu ar y sefyllfa, byddwch yn:\n- darganfod pa wasanaeth lleol all eich helpu chi\n- cael eich cysylltu â Nyrs, Deintydd Brys, Fferyllydd neu Feddyg Teulu\n- cael apwyntiad wyneb yn wyneb os oes angen un arnoch chi\n- cael gwybod sut i gael unrhyw feddyginiaeth sydd ei hangen arnoch\n- cael cyngor hunanofal\nOs ydych chi'n profi symptomau sy'n peryglu bywyd, dylech ffonio 999.


9 Ystadegau ar Effaith Profiad Defnyddiwr Symudol | Martech Zone\nDydd Mawrth, Mai 31, 2016 Dydd Mawrth, Mai 31, 2016 Douglas Karr\nYdych chi erioed wedi chwilio am eich gwefan ar Google ac wedi gweld y Symudol-Gyfeillgar tag arno? Mae gan Google hyd yn oed a tudalen profi symudol-gyfeillgar lle gallwch edrych ar faterion gyda'ch gwefan. Mae'n brawf eithaf da sy'n dadansoddi elfennau ac yn sicrhau eu bod wedi'u gosod yn dda ac yn weladwy. Symudol-gyfeillgar Nid yw symudol wedi'i optimeiddio, ond. Dim ond y llinell sylfaen ydyw ac nid yw'n edrych ar ymddygiad defnyddwyr gwirioneddol defnyddwyr symudol ar eich gwefan.\nCyn bo hir, ni fydd gan bob perchennog busnes modern unrhyw ddewis - rhaid bod gennych bresenoldeb symudol cryf ar-lein, nid yn unig ar gyfer helpu eich cwsmeriaid symudol, ond ar gyfer dod o hyd iddynt yn y lle cyntaf! Rahul Alim, CustomCreatives.com\nA gwefan ymatebol mae hynny wedi'i optimeiddio ar gyfer y defnyddiwr symudol â manteision anhygoel. Yn gyntaf, bydd gan y defnyddiwr sy'n ymweld â bwrdd gwaith a symudol brofiad tebyg, gan eu galluogi i lywio a dod o hyd i'r wybodaeth sydd ei hangen arnynt yn hawdd. Yn ail, bydd y brandio yn cyd-fynd yn hyfryd. Yn drydydd, gall y wefan lwytho'n gyflym ... yn hytrach nag ailgyfeirio traffig, CSS sy'n gwneud y gwaith codi trwm.\nPam treulio amser ar optimeiddio symudol? Dyma 9 ystadegau sy'n profi'r enillion ar fuddsoddiad ar optimeiddio'ch profiad symudol:\nMae 33% o'r holl werthiannau posib yn methu pan nad yw gwefan busnes wedi'i optimeiddio'n symudol\nBydd 40% o bobl yn chwilio am safle arall os nad yw'r canlyniad cyntaf wedi'i optimeiddio'n symudol\nMae 45% o bobl 18-20 oed yn defnyddio eu ffôn clyfar i chwilio ar-lein bob dydd\nMae 80% o ddefnyddwyr yn cwblhau atleast rhywfaint o'u siopa trwy ffôn clyfar bob mis\nMae 67% o'r holl berchnogion ffonau symudol yn defnyddio eu ffôn clyfar i bori'r we\nDim ond trwy ddyfais symudol y mae 25% o ddefnyddwyr y rhyngrwyd yn yr UD yn cyrchu'r we\nMae gan 61% o ddefnyddwyr well barn am gwmnïau sydd â phrofiad symudol da\nNi fydd 57% o bobl yn argymell busnes os oes ganddo safle symudol llai na digonol\nMae 70% o'r holl chwiliadau symudol ar-lein yn arwain at ddefnyddiwr yn gweithredu o fewn awr\nTags: dylunio ar gyfer symudoldyluniad symudoloptimeiddio symudolymatebol symudolystadegau symudolystadegau defnydd symudolprofiad defnyddiwr symudolux symudoldyluniad yn ymateb\nMehefin 6, 2016 am 9:04 AM\nMae'n ymddangos bod llawer o'r data hwn yn dyddio'n ôl i 2013-2014 (yn eithaf hen ar gyfer tirwedd technoleg mor gyflym a chyfnewidiol). Unrhyw ystadegau mwy diweddar?\nGorff 2, 2016 yn 2: 22 AC\nHei Douglas, Mae presenoldeb symudol yn hanfodol i unrhyw fusnes, meddai'n wirioneddol. Mae nid yn unig yn cynyddu'r farchnad darged ac yn eu hwyluso ond hefyd gall fod orau i gaffael defnyddwyr newydd sydd i'w cael yn y lle cyntaf. Gan fod yn rhaid i unrhyw fusnes ganolbwyntio ar y cwsmer er mwyn llwyddo, mae'n rhaid i'r gwefannau symudol-gyfeillgar ddod yn ddigidol o ddydd i ddydd. Diolch yn fawr!


Caerloyw - Wicipedia\nDinas yn Swydd Gaerloyw, De-orllewin Lloegr, yw Caerloyw (Saesneg: Gloucester, Lladin: Glevum). Fe'i lleolir mewn ardal ddi-blwyf yn ardal an-fetropolitan Dinas Caerloyw.\ndinas, tref sirol, dinas fawr, ardal ddi-blwyf\nMetz, Trier, Gouda, Saint Ann's Bay\nEglwys gadeiriol Caerloyw\nYng Nghyfrifiad 2011 roedd gan ardal adeiledig Caerloyw boblogaeth o 136,362.\nPrifddinas Swydd Gaerloyw yw Caerloyw. Fe'i lleolir ar lan ddwyreiniol Afon Hafren, rhwng Coedwig Dena i'r gorllewin, Bryniau Malvern i'r gogledd-orllewin, a Bryniau Cotswold i'r dwyrain. Mae tua 160,000 o bobl yn byw yn y ddinas.\nBu Caerloyw yn un o ddinasoedd y Rhufeiniaid gyda'r enw Lladin Glevum. Cafwyd hyd i ddarnau arian Rhufeinig yn y ddinas, yn ogystal ag olion muriau Rhufeinig.\nMae'r ddogfen Historia Brittonum yn dweud i daid Gwrtheyrn reoli Caerloyw. Syrthiodd Caerloyw i ddwylo'r Saeson ar ôl Brwydr Deorham, y fuddugoliaeth Seisnig a rannodd Frythoniaid Cymru a'r Hen Ogledd o Frythoniaid de orllewin Prydain.\nMae'r brenin Edward II, y 'Tywysog Cymru' Seisnig cyntaf, wedi'i gladdu yn Eglwys Gadeiriol Caerloyw. Roedd wedi cael ei lofruddio yn 1327 yng Nghastell Berkeley yn yr un sir ar ôl cael ei ddiorseddu.\nCyfeiria at borth ogleddol Caerloyw yn y Cytundeb Tridarn (1405) fel un o'r lleoedd sy'n nodi'r ffin arfaethedig rhwng Cymru Fawr a dwy ran Lloegr dan amodau'r cytundeb hwnnw.\nGeorge Whitefield (1714-1770), pregethwr\nCharles Wheatstone (1802-1875), dyfeisiwr\nBeatrice Webb (1858-1943), sosialwraig\nTerry Biddlecombe (1941-2014), joci\nSimon Pegg (g. 1970), actor\nYr Almaen - Trier\nFfrainc - Metz\nYr Iseldiroedd - Gouda\nJamaica - St Ann's\n↑ British Place Names; adalwyd 3 Gorffennaf 2020\n↑ City Population; adalwyd 3 Gorffennaf 2020\nWedi dod o "https://cy.wikipedia.org/w/index.php?title=Caerloyw&oldid=10775585"\nLast edited on 12 Medi 2020, at 20:49\nNewidiwyd y dudalen hon ddiwethaf ar 12 Medi 2020, am 20:49.


Ymchwil newydd yn dangos bod angen cefnogaeth hyblyg wedi ei theilwra i bobl sydd wedi byw trwy gamdriniaeth yn y cartref | Bangor University\nYmchwil newydd yn dangos bod angen cefnogaeth hyblyg wedi ei theilwra i bobl sydd wedi byw trwy gamdriniaeth yn y cartref\nMae gwerthusiad pedair blynedd, wedi datgelu’r angen am wasanaethau hyblyg wedi eu teilwra sy’n ymatebol i amrywiol anghenion pobl sydd wedi byw trwy gamdriniaeth yn y cartref.\nMae Prifysgol Bangor wedi cyfrannu at werthusiad pedair blynedd sydd wedi datgelu’r angen am wasanaethau hyblyg wedi eu teilwra sy’n ymatebol i amrywiol anghenion pobl sydd wedi byw trwy gamdriniaeth yn y cartref.\nAriannwyd yr ymchwil gan Women and Girls Initiative y Loteri Fawr, dan arweiniad academyddion ym Mhrifysgol Central Lancashire (UCLan) mewn partneriaeth â Phrifysgol Bangor, Prifysgol East London a Phrifysgol Manchester Metropolitan.\nCyhoeddwyd y canlyniadau mewn adroddiad heddiw, yn dadansoddi sut y gall gwasanaethau cymorth camdriniaeth yn y cartref yn y Deyrnas Unedig fod yn fwy hygyrch i’r rhai sydd eu hangen. Gweithiodd Cymorth i Ferched a SafeLives gyda phobl sydd wedi byw trwy gamdriniaeth yn y cartref i ddarparu’r rhaglen Roadmap arloesol ledled Lloegr dros gyfnod o 5 mlynedd.\nRoedd y gwerthusiad yn cynnwys cyfweliadau ac arolygon am brofiadau 300 o ferched a 70 o blant sydd wedi dioddef trais a chamdriniaeth yn y cartref, mewn pum safle ledled Lloegr.\nCanfu ymchwilwyr fod pobl sydd wedi byw trwy gamdriniaeth yn y cartref yn gwerthfawrogi gwasanaethau sy’n canolbwyntio arnynt hwy ac yn eu galluogi i ddewis cyflymder y gefnogaeth a’r math o gefnogaeth sydd ar gael iddynt, a bod angen cymorth ar lawer gyda magu plant yn ogystal â chefnogaeth penodol iddynt hwy fel unigolion. Pan ddarparwyd cefnogaeth uniongyrchol i blant a oedd wedi byw trwy gamdriniaeth domestig, cafodd effaith gadarnhaol ar eu hwyliau, eu cwsg, eu hiechyd corfforol ac roedd hefyd yn gallu lleihau eu hofn a'u dicter. Daeth yr astudiaeth o hyd i enghreifftiau o blant a dderbyniodd gefnogaeth gan wasanaethau Roadmap a oedd wedyn wedi gallu mynd trwy newidiadau mawr yn eu bywydau yn llwyddiannus.\nGrŵp Ymchwil Economeg Iechyd Cyhoeddus ac Atal yn y Ganolfan Economeg Iechyd a Gwerthuso Meddyginiaethau ym Mhrifysgol Bangor a gynhaliodd y gwerthusiad economaidd o’r adenillion cymdeithasol ar fuddsoddiad. Defnyddiodd Eira Winrow a'r Athro Rhiannon Edwards yn y Ganolfan Economeg Iechyd a Gwerthuso Meddyginiaethau ddadansoddiad economaidd o’r adenillion cymdeithasol ar fuddsoddiad i edrych ar effaith economaidd y rhaglen Roadmap o safbwynt amrywiaeth eang o randdeiliaid.\nFel yr esboniodd yr Athro Edwards:\n“Daethom o hyd i werthoedd cymdeithasol cadarnhaol a grëwyd gan yr holl raglenni a ddarperir gan yr elusennau hyn. Ychwanegwyd at werth cymdeithasol gwasanaethau ffurfiol trwy gyfranogiad gwirfoddolwyr - llawer ohonynt yn bobl sydd wedi byw trwy gamdriniaeth yn y cartref eu hunain - yn cynnwys rhai a wirfoddolodd fel Ask Me Ambassadors i roi cyngor i ferched sy’n dioddef camdriniaeth yn y cartref yn eu cymunedau lleol. Bydd y canfyddiadau hyn yn cyfrannu at ddatblygu canllawiau statudol ar ddeddf newydd ar gamdriniaeth yn y cartref gan Lywodraeth y Deyrnas Unedig, a wnaed yn gyfraith yn gynharach eleni.\n“Roedd staff Roadmap hefyd yn darparu hyfforddiant i weithwyr rheng flaen a oedd yn gweld achosion o gamdriniaeth yn y cartref yn eu gwaith. Roedd yr hyfforddiant yn gwella gwybodaeth a hyder gweithwyr proffesiynol wrth ymateb i gamdriniaeth yn y cartref a manteisiodd staff swyddfeydd budd-daliadau, staff tai a gofal cymdeithasol plant ar yr hyfforddiant hwn. Ond roedd y gwasanaethau iechyd yn llai tebygol o ymgymryd â’r hyfforddiant ac yn llai tebygol o weithio ar y cyd â gwasanaethau Roadmap.”\nMeddai’r Athro Nicky Stanley, o'r Connect Centre for International Research on Interpersonal Violence and Harm ym Mhrifysgol Central Lancashire (UCLan):\n“Mae’r ymchwil helaeth hon yn dangos cyfraniad hanfodol gwasanaethau arbenigol camdriniaeth yn y cartref at gefnogi pobl sydd wedi byw trwy gamdriniaeth yn y cartref a’u helpu i ailadeiladu eu bywydau.”\nHyd 4, 2021


Oes Hanes 2 Apk 2022 Lawrlwytho Ar Gyfer Android | APKOLL\nOes Hanes 2 Apk 2022 Download Ar gyfer Android\nYdych chi'n hoffi chwarae gemau sy'n gysylltiedig â hanes ac eisiau gwneud rhai newidiadau mwyaf ynddo? Os oes, yna rydym yma gyda chais ar eich cyfer, a elwir yn Oes Hanes 2 Apk. Dyma'r cymhwysiad Android diweddaraf, sy'n cynnig y profiad hapchwarae lefel uwch mwyaf. Gallwch ddewis unrhyw senario o'r gorffennol a'i newid. Defnyddiwch fyddinoedd i gymryd drosodd taleithiau a choncro'r byd.\nMae yna hanes hir o wareiddiad, sydd â channoedd o droadau. Roedd ymerodraethau mawr, sydd wedi'u dymchwel gan un camgymeriad. Felly, mae pobl wrth eu bodd yn newid eu camgymeriadau ac ailysgrifennu hanes. Beth os oes gennych chi'r gallu i ailysgrifennu'r broses wareiddiad gyfan?\nYdych chi'n cymryd drosodd y byd i gyd yn eich dwylo ac yn rhoi dim cyfle i unrhyw un sefyll yn eich erbyn. Neu gallwch chi'n hawdd adael i bawb fyw'n hapus, rhywbeth nad yw byth yn bosibl heb ryfel. Felly, a ydych chi am gael y siawns o newid y senario cyfan?\nOs oes, yna dyma'r platfform i chi, lle gallwch gael mynediad hawdd i bawb yn y gorffennol. Gallwch chi gael gwared ar yr holl gamgymeriadau ac adeiladu ymerodraeth, na all unrhyw un ymosod arni. Mae yna dunelli o bethau anhygoel ar gael yn y gêm hon, lle gallwch chi gael y profiad hapchwarae gorau. Felly, archwiliwch ychydig, cyn ei chwarae.\nTrosolwg o Oed Hanes 2 Apk\nMae'n gymhwysiad hapchwarae Android, sy'n cynnig y llwyfan hapchwarae strategaeth gorau ar gyfer y chwaraewyr. Mae'n darparu defnyddwyr i fynd i mewn i'r gorffennol ac ailysgrifennu'r hanes yn ôl eu ffynnon. Gallwch ddewis unrhyw ymerodraeth a dechrau ei hadeiladu.\nFel y gwyddoch mae miloedd o ymerodraethau a llwythau, a oedd wedi gwneud rhai o'r newidiadau mwyaf yn y gorffennol. Felly, gallwch chi gael un o'r gwareiddiadau yn hawdd a dechrau ei adeiladu. Mae yna wledydd eraill gyda chi hefyd a gallwch chi gael rhyfel yn hawdd gyda nhw neu gallwch chi aros mewn cyfeillgar.\nTi yw brenin y wladwriaeth, yr ydych chi'n ei ddal. Felly, mae'n rhaid i chi gynyddu'r adnodd, sy'n cynnwys bwyd, aur, arian ac asedau eraill. Mae'n rhaid i chi baratoi'ch hun a'ch cenedl ar gyfer unrhyw edefyn diangen neu os ydych chi am ymosod ar wladwriaeth rhywun arall.\nMae angen i chi adeiladu'r fyddin fwyaf a'u paratoi ar gyfer y frwydr. Gallwch chi reoli'r boblogaeth yn hawdd a hefyd goncro tiroedd eraill am fwy o adnoddau. Gall chwaraewyr fynd yn hawdd trwy'r holl ddigwyddiadau hanesyddol yn y gêm. Gallwch chi brofi'r rhyfeloedd rhwng dwy genedl bwerus.\nMae Gêm Age of History 2 yn darparu y gall y chwaraewyr weld dinistr dinasoedd mawr, y maent yn ymweld â'r gorffennol trwyddynt. Gallwch chi chwarae gemau a threulio canrifoedd. Ychwanegodd y diweddariadau diweddaraf hyd yn oed olygfeydd rhyfel byd un a dau, y gallwch chi deimlo'n hawdd ynddo.\nMae'n darparu gwybodaeth fanwl am eich gwlad a hefyd eraill. Felly, gallwch gael gwybodaeth am bawb arall. Gallwch ymosod ar unrhyw genedl sy'n tyfu a chymryd yr awenau. Mae yna dunelli o bethau anhygoel, y gallwch chi eu profi yn y gêm hon.\nFelly, lawrlwythwch Oes Hanes 2 Ar gyfer dyfeisiau Android a dechrau chwarae'r gêm orau erioed. Gallwch hefyd ddod o hyd i dunelli o nodweddion anhygoel ynddo a gallwch rannu eich profiad gyda ni. Gallwch ddefnyddio'r adran sylwadau isod i rannu'ch profiad.\nEnw Oed Hanes 2\nEnw'r Pecyn oed.of.civilizations2.jakowski.lukasz\nDatblygwr Lukasz Jakowski\nAm ddim i'w Lawrlwytho Ffurfiwch y Dudalen hon\nMeddu ar y Profiad Gorau o Hanes Ymweld\nAilysgrifennwch yr Hanes\nAdeiladu Cenedl Fawr\nCreu Eich Gwareiddiad Eich Hun\nMae ar gael ar Google Play Store, ond mae'n rhaid i chi dalu amdano i'w lawrlwytho. Felly, gallwch chi ei lawrlwytho o'r dudalen hon yn hawdd a'i osod ar eich dyfais. Dewch o hyd i a gwneud un tap ar y botwm lawrlwytho. Arhoswch ychydig eiliadau ar ôl tap ar y botwm, bydd y lawrlwythiad yn cychwyn yn awtomatig.\nAr ôl i'r lawrlwytho gael ei gwblhau, mae'n rhaid i chi wneud rhai newidiadau yn y gosodiadau. Felly, does ond angen i chi fynd i'r gosodiadau ac agor y panel diogelwch, yna marc gwirio 'Ffynhonnell Anhysbys'. Unwaith y bydd y broses hon wedi'i chwblhau, rydych chi'n rhydd i'w gosod ar eich dyfais.\nOed Hanes 2 Apk yw'r platfform gorau i gael profiad amser real am y gorffennol. Mae'n rhoi'r gallu i chi wneud yr holl newidiadau rydych chi am eu gwneud. Felly, lawrlwythwch yr app hon a byddwch yn arweinydd gorau'r byd.\nCategorïau gemau, Strategaeth Tags Oed Hanes 2 Apk, Oed Hanes 2 Ar gyfer Android, Gêm Oed Hanes 2 llywio Post\nLawrlwytho Dilynwyr Villa Apk Ar gyfer Android [Dilynwyr Insta]\nDadlwythwch Clickmate Apk 2022 Ar gyfer Android


BBC - Clonc - Creu Cwmni Drama O Greisis\nCwmni drama newydd yn teithio cefn gwlad Ceredigion yn cyflwyno ei drama gyntaf, Plaid Leisio.\nYn ystod mis Hydref mi fydd grŵp o symbylwyr cymdeithasol a diwylliannol yng Ngheredigion yn cymryd y camau cyntaf tuag at sefydlu cwmni theatr cydweithredol. Nod y grŵp - sydd yn cynrychioli cymdogaethau gwledig ar draws y sir - yw mynd i'r afael ag argyfwng economaidd, ieithyddol a diwylliannol ardaloedd gwledig y gorllewin trwy gyfrwng y ddrama Gymraeg.\nMedd Euros Lewis, arweinydd y fenter: 'Dros fisoedd yr haf bu hyd at hanner cant o bobol yn cwrdd yn rheolaidd i drafod yr argyfwng deublyg hwn - argyfwng y ddrama Gymraeg ac argyfwng cyffredinol y cymdogaethau Cymraeg. Yn gyflym iawn datblygwyd consensws mai'r ffordd orau o daclo'r naill sefyllfa a'r llall oedd trwy gyfrwng y diwylliant ei hunan.'\nEisoes mae'r cwmni - sydd yn cael ei adnabod ar hyn o bryd fel Cwmni Troed-y-Rhiw (gan mai yn Festri Troed-y-Rhiw, ym mherfedd cefn-gwlad y cynhaliwyd y cyfarfodydd) - wedi cynnal sesiwn cyflwyno â swyddogion datblygu cymunedol ac, yn ôl Euros, wedi cael ymateb da.\n'Yn hanesyddol mae cynllunwyr cymunedol wedi tueddi i edrych ar ardaloedd gwledig yn nhermau beth sydd ddim i gael yno - i gymharu â'r dref a'r ddinas hynny yw. Fel cwmni ry' ni wedi dod at yr argyfwng o gyfeiriad gwahanol, sef: beth yw'n cryfderau? A'n prif gryfder yw'n diwylliant - yn enwedig ein gallu i gyd-weithio a chyd-greu. Yn hyn o beth mae drama yn feicrocosm o gymdogaeth iach. Pa well arf ar gyfer ail-egnio ein balchder a'n huchelgais ar y naill law a wynebu a mynd-i'r afael â'n problemau a'n rhwystredigaethau ar y llaw arall?'\nAr hyn o bryd mae'r criw o blith y cwmni yn teithio cefn-gwlad Ceredigion yn datblygu perthynas â'r bobol bwysig hynny sy'n rhoi trefn ar y calendar cymdeithasol tra fod criw arall yn paratoi y cynhyrchiad cyntaf a fydd yn teithio neuaddau cefn-gwlad o Hydref 5 hyd at Hydref 21.\nPlaid Leisio yw enw'r ddrama gyntaf, sgript a sgwenwyd yn unswydd ar gyfer y cwmni. Comedi yw hi sy'n seiliedig ar ddyddiad a gofir yn hir yng Ngheredigion: dydd Iau, Mai 5 eleni - diwrnod yr Etholiad Cyffredinol. Pedwar person ifanc sy'n rhannu dwy fflat - un uwchben y llall - yn Aberystwyth yw'r prif gymeriadau. Mae'r pedwar yn dychwelyd o'r dre i'w fflatiau i wylio'r canlyniadau ar y teledu holl bresennol. Ond mae'r ddrama yn cychwyn ymhell cyn i'r canlyniad annisgwyl eu cyrraedd.\nWrth deithio'r ddrama- gan berfformo mewn dwy neuadd gyfagos ar yr un noswaith ambell waith - mi fyddwn yn cynnig i bob aelod o bob cynulleidfa i ddod yn rhan o'r cwmni gan mai sefydlu cwmni cydweithredol go iawn - rhyw fath o Go-op Drama ar lun Co-ops Amaethyddol - yw ei'n bwriad tymor hir', medd Euros.\nPerfformir y ddrama yma yn Neuadd Ysgol Cwrtnewydd ar nos Wener, Hydref 14eg am 8y.h. Bydd merch o Gwrtnewydd yn actio yn y ddrama sef Meleri Williams. Pob lwc i ti Meleri yn y byd actio!